Абдулмалик Қосим Мутаржим: Абу Жаъфар ал-Бухорий фарзандингиз муборак! Бисмиллаҳир роҳманир роҳийм\n"Бойлик ва фарзандлар дунё ҳаётининг зийнатидир"\n"(У Аллоҳ) ҳоҳлаган бандасига ўғил, ҳоҳлаганига қиз ёки эгиз: ўғил-қиз ато этади ва ҳоҳлаган бандасини туғмас қилади"\n"Пайғамбарлар - қизларнинг отасидирлар. Улар(ни тарбиялаш ва уларга бош-қош бўлиш) ҳақида нималар айтилганини яхши биласиз"\n" Икки қизни тарбиялаб вояга етказган киши мен билан қиём атда шундай бўлади"\n"Одам фарзанди ўлса амаллари тўхтайди. Фақат учта амали тўхтамайди"\n"Банданинг мақоми кўтарилади ва банда: "Роббим, бу мақом менга қаердан келди"- деб сўрайди. (Аллоҳ таоло): "Фарзандингнинг сенга ўлимингдан сўнг айтган истиғфори сабабли!"- дейди"\n"Севимли ва туғадиган хотин-қизларга уйланинглар! Мен Қиёмат кунида сизларнинг кўплигингиз билан пай ғ амбарлар ўртасида фахрланаман!"\nЧақалоқ туғилганида қилиниши керак бўлган баъзи суннат ва одоблар 1. Чақалоқнинг қулоғига азон айтиш.\n"Мен расулуллоҳ соллаллоҳу алайҳи ва салламнинг Фотима (разияллоҳу анҳо) туққанларида Ҳасан ибн Алий (разияллоҳу анҳумо)нинг қулоғига азон айтганларини кўрдим"\n2. Чақалоқ оғзига бармоқ солиш.\n"Сўнгра ўғлимга барака сўраб дуо қилиб, қўлимга бердилар"\n3. Чақалоққа чиройли исм қўйиш.\n"Расулуллоҳ соллаллоҳу алайҳи ва саллам: "Ҳар бир чақалоқ ақиқасига гаровга қўйилган. Еттинчи кунида ақиқа сўйилади, исм қўйилади ва сочлари олинади"- дедилар"\n"Бу кеча ўғил кўрдим ва унга бобом Иброҳимнинг исмини қўйдим"\n"Исмларингизнинг Аллоҳ учун севимлироқ бўлгани – Абдуллоҳ ва Абдурраҳмондир"\n"Ўзларингизга пайғамбарлар исмларини қўйинг!"\nТаъқиқланган исмлар Биринчи: қўйилиши ҳаром бўлган исмлар\nИккинчи: шаръий, одоб ва завқ нуқтаи назаридан макруҳ бўлган исмлар\n"Расулуллоҳ соллаллоҳу алайҳи ва саллам: "Ҳар бир чақалоқ ақиқасига гаровга қўйилган. Еттинчи кунида ақиқа сўйилади... - дедилар"\n"Ўғил бола учун иккита бир хил, қиз бола учун эса битта қўй (бўғизланади)"\n"Ақиқа (чақалоқ туғилган куннинг) еттинчи ёки ўн тўртинчи ёки йигирма биринчи кунларида сўйилади"\n5. Чақалоқ сочини (қирдириб) олдириш\n"Унинг сочини қиринг ва мискинларга унинг сочи оғирлигида кумуш садақа қилинг!"\nЭй, баракотлар ато этилган ота\n"Ҳаром билан ўсган жасад учун жаҳаннам лойиқдир!"\nҚанча-қанча бепушт эркак ва аёллар бўлишига қарамай, Сизга туғадиган рафиқани насиб этган ва сизни ўзидан кейин зурриёт қолдирадиган кишилардан қилган Аллоҳга ҳамдлар бўлсин. Зеро, пуштли рафиқа ва фарзанд катта неъматлардан биридир. Аллоҳ таъоло: "Бойлик ва фарзандлар дунё ҳаётининг зийнатидир" (Каҳф: 46)- деди. Шунинг учун ҳам, туғилган фарзанд ҳоҳ ўғил, ҳоҳ қиз бўлсин Аллоҳнинг неъмати ўлароқ кўриб, шукроналар айтиб, севининг. Муҳими, гўдак соғлом ва аъзолари бус-бутун бўлсин. Бас, ўз лутфу карами билан уни инъом этган яратувчиларнинг энг яхшиси улуғ бўлди: "(У Аллоҳ) ҳоҳлаган бандасига ўғил, ҳоҳлаганига қиз ёки эгиз: ўғил-қиз ато этади ва ҳоҳлаган бандасини туғмас қилади". Расулуллоҳ соллаллоҳу алайҳи ва салламнинг тўртта қизлари бор эди (Аллоҳ улардан рози бўлсин). Имом Аҳмад ибн Ҳанбал қиз кўрганида: "Пайғамбарлар - қизларнинг отасидирлар. Улар(ни тарбиялаш ва уларга бош-қош бўлиш) ҳақида нималар айтилганини яхши биласиз"- деган эди. Қиз фарзанд туғилганидан норози бўлиш, жоҳилият одатларидандир. Ислом динимизда эса, улар бизларни жаннатга олиб борадиган дарвозадирлар. Расулуллооҳ соллаллоҳу алайҳи ва саллам дедилар: "Икки қизни тарбиялаб вояга етказган киши мен билан қиёматда шундай бўлади"- дедилар-да, икки бармоқларини бирлаштирдилар (Имом Муслим ривояти).\nАгар чиройли тарбия берган бўлсангиз, фарзандларингиз амал тарозисининг ҳасанотлар палласида бўладилар. Расулуллоҳ соллаллоҳу алайҳи ва саллам дедилар: "Одам фарзанди ўлса амаллари тўхтайди. Фақат учта амали тўхтамайди"- дедилар-да: "Унга дуо қиладиган солиҳ фарзанд"ни зикр қилдилар.\nРасулуллоҳ соллаллоҳу алайҳи ва саллам дедилар: "Банданинг мақоми кўтарилади ва банда: "Роббим, бу мақом менга қаердан келди?"- деб сўрайди. (Аллоҳ таоло): "Фарзандингнинг сенга ўлимингдан сўнг айтган истиғфори сабабли!"- дейди" (Имом Аҳмад ривояти).\nМуҳаммад соллаллоҳу алайҳи ва саллам умматининг кўп бўлишидаги ҳикмат, Аллоҳнинг яктолигига ишонадиган ва Ислом динини дунёга ёядиган инсонларнинг чиқаришдир. Расулуллоҳ соллаллоҳу алайҳи ва саллам дедилар: "Севимли ва туғадиган хотин-қизларга уйланинглар! Мен Қиёмат кунида сизларнинг кўплигингиз билан пайғамбарлар ўртасида фахрланаман!"- дедилар (Имом Аҳмад ривояти).\nҚиз ва ўғиллар туғиб берадиган рафиқангиз сизга муборак бўлсин!\nЧақалоқ туғилганида қилиниши керак бўлган баъзи суннат ва одоблар\nШояд чақалоққа эшиттирилган биринчи суннат азон бўлишининг сири, унинг қулоқларига ҳар кун беш марта эшитилиши билан шу нидо ила улғайиши ва келажакда буюк рукн – намозни ўз вақтида адо этиши учундир. Азон чақалоқнинг ўнг қулоғига айтилади, Абу Рофеъ разияллоҳу анҳу деди: "Мен расулуллоҳ соллаллоҳу алайҳи ва салламнинг Фотима (разияллоҳу анҳо) туққанларида Ҳасан ибн Алий (разияллоҳу анҳумо)нинг қулоғига азон айтганларини кўрдим" (Абу Довуд ривояти).\nИмом Бухорий ва имом Муслимларнинг "Саҳиҳ" китобларида Абу Бурда Абу Мусо разияллоҳу анҳудан нақл қилди. У деди: "Ўғил кўрдим ва уни расулуллоҳ соллаллоҳу алайҳи ва салламнинг ҳузурларига олиб бордим. Расулуллоҳ соллаллоҳу алайҳи ва саллам унга Иброҳим деб исм қўйдилар ва бармоқларига чайналган хурмо қўйиб, (чақалоқнинг) танглайига сурдилар". Имом Бухорий ривоятида: "Сўнгра ўғлимга барака сўраб дуо қилиб, қўлимга бердилар" лафзини зиёда қилди. Чақалоқ оғзига бармоқ солишдан мақсад, бармоқ учига озгина эзилган хурмо қўйилиб уни чақалоқ оғзига солинади-да, бармоқни оғизнинг танглайига теккизиб ўнг ва чап тарафга қаратиб ҳаракатлантирилади.\nИсм - Аллоҳга қуллик аломатлари кўринган ва у билан Аллоҳга яқин бўладиган исмлардан бўлсин. Исм ё чақалоқ туғилган куннинг еттинчисида ёки туғилган куннинг ўзида қўйилиши мумкин.\nСамура разияллоҳу анҳу деди: "Расулуллоҳ соллаллоҳу алайҳи ва саллам: "Ҳар бир чақалоқ ақиқасига гаровга қўйилган. Еттинчи кунида ақиқа сўйилади, исм қўйилади ва сочлари олинади"- дедилар" (Имом Аҳмад ривояти).\nРасулуллоҳ соллаллоҳу алайҳи ва саллам дедилар: "Бу кеча ўғил кўрдим ва унга бобом Иброҳимнинг исмини қўйдим" (Имом Муслим ривояти).\nАллоҳга ҳамдлар бўлсинки, чақалоққа қачон бўлса ҳам исм қўйилаверилади. Исмни ота ва она, агар ўзаро келиша олмасалар, ота қўяди. Ота ҳоҳласа ўзи исм беради, ҳоҳласа онага бу ҳақни беради ёки у билан қуръа ташлайди. Агар ҳоҳласа бобо, буви ва бошқаларга ҳам бу ҳақни бериши мумкин.\nЧақалоққа исломий исмлар қўйиш. Аллоҳ учун энг севимли исм "Абдуллоҳ" ва "Абдурраҳмон" исмларидир. Расулуллоҳ соллаллоҳу алайҳи ва саллам дедилар: "Исмларингизнинг Аллоҳ учун севимлироқ бўлгани – Абдуллоҳ ва Абдурраҳмондир" (Имом Муслим ривояти). Бундан кейингилари Абдурраҳим, Абдуллатиф ва шунга ўхшаш Аллоҳга қуллик ифодаси бўлган исмлардир.\nПайғамбарларнинг исмларини қўйиш. Расулуллоҳ соллаллоҳу алайҳи ва саллам дедилар: "Ўзларингизга пайғамбарлар исмларини қўйинг!" (Имом Аҳмад ривояти).\nСаҳобалар, уламолар, шаҳидлар ва Ислом даъватчилари каби солих инсонлар исмини қўйиш. Масалан: Умар, Усмон, Алий, Саъд, Талҳа, Муовия, Урва, Суҳайл, Мусъаб, Ёсир, Анас ва бошқалар. Қизларга эса расулуллоҳ соллаллоҳу алайҳи ва салламнинг аёллари ва қизлари, солиҳалиги, иффатлилиги ва диндорлиги билан шуҳрат қозонган хотин-қизларнинг исмлари. Масалан: Хадича, Оиша, Фотима, Асмо, Сумаййа, Насиба, Хавла ва бошқалар.\nОлий ва шарафли маъноларни ўз ичига олган исмлар қўйиш. Масалан: Ҳамза, Холид, Усома, Ҳорис, Ҳумом, қизлар учун: Сора, Суод ва Афоф каби.\nАгар исмлари чиройли бўлса бобо ва бувиларнинг исмларини қўйиш ҳам яхшидир.\nБиринчи: қўйилиши ҳаром бўлган исмлар\nАллоҳдан бошқасига қуллик ифодаси бўлган исмлар. Масалан: Абдуннабий (Пайғамбар бандаси), Абдуррасул (Расул бандаси) каби исмлар.\nКофирларга хос бўлган исмлар. Масалан: Жорж, Жаклин, Яра ва Диана каби. Шунингдек, золимлар ва катта жиноятчиларнинг исмлари. Масалан: Фиръавн, Абу Жаҳл ва Маркс каби.\nИккинчи: шаръий, одоб ва завқ нуқтаи назаридан макруҳ бўлган исмлар:\n1. Аллохнинг исмларидан деб гумон қилинган (аслида эса Аллоҳнинг исмидан бўлмаган) исмларга бандаликни изофа қилиш. Масалан: Абдулмавжуд, Абдулмақсуд ва Абдуссаттор деб исм қўйиш.\n2. Лафзида шумланиш ва мазамматли маънолар бўлган исмлар. Масалан: Ҳарб (Уруш), Ҳимор (Эшак) ва Калб (Кўппак), (Бўривой, Қўчқорвой (мутаржимдан) каби.\n3. Ҳаёсизлик ва ишқ маъноларини ифода этган исмларни қўймаслик одобдандир. Масалан: Севги, Мафтуна, Ниҳод, Сиҳом каби.\n4. Диний маънода шахснинг поклигини ифода этган исмлар. Масалан: Барра (Эҳсонкор) каби.\n5. Фаришталарнинг исмларини қўйиш ҳам макруҳдир. Масалан: Милок каби.\n6. Қуръон сураларининг номларини исм қилиб қўйиш ҳам макруҳдир. Масалан: То ҳа, Ёсин каби.\n7. Ясор (Қулайлик), Рабоҳ (Фойда) ва Барака исмларини қўйиш ҳам макруҳдир.\nАқиқа - суннати муаккададир. Расулуллоҳ соллаллоҳу алайҳи ва саллам дедилар: "Расулуллоҳ соллаллоҳу алайҳи ва саллам: "Ҳар бир чақалоқ ақиқасига гаровга қўйилган. Еттинчи кунида ақиқа сўйилади... - дедилар" (Имом Аҳмад ривояти).\nЎғил бола учун иккита, қиз бола учун битта қўй ақиқа ўлароқ бўғизланади. Расулуллоҳ соллаллоху алайҳи ва саллам: "Ўғил бола учун иккита бир хил, қиз бола учун эса битта қўй (бўғизланади)"- дедилар (Имом Аҳмад ривояти).\nАқиқа совлиқ, қўчқор қўй ҳамда эчкилардан бўлиши мумкин. Чунки, ҳадисдаги қўй лафзи ҳар икки ҳайвонни ҳам ўз ичига олади. Албатта, қўчқор афзалдир.\nРасулуллоҳ соллаллоҳу алайҳи ва саллам: "Ақиқа (чақалоқ туғилган куннинг) еттинчи ёки ўн тўртинчи ёки йигирма биринчи кунларида сўйилади"- дедилар (Табароний "Муъжам ас-Сағир" китобида нақл қилди). Ақиқа қилган киши ақиқадан ейиши, садақа ёки ҳадя қилиши мумкин. Бироқ, ақиқа суякларини синдириш макруҳдир.\nТуғилган кунининг еттинчиси яъни ақиқаси сўйиладиган кунда чақалоқнинг сочларини қириш, шаръий одоблардандир. Расулуллоҳ соллаллоҳу алайҳи ва саллам Фотима разияллоҳу анҳо Ҳасан разияллоҳу анҳуни туққанларида: "Унинг сочини қиринг ва мискинларга унинг сочи оғирлигида кумуш садақа қилинг!"- дедилар (Имом Аҳмад ривояти).\nФотима разияллоҳу анҳо унинг сочларини олдилар. Унинг вазни бир дирҳам (3,12 гр) ёки ундан озроқ эди. Сочни олиш аввал бошнинг ўнг тарафидан бошланади, кейин чап тарафи олинади.\nЧақалоқни хатна қилиш шаръий одоблардандир. Расулуллоҳ соллаллоҳу алайҳи ва саллам: "Фитрат бештадир..." дедилар ва улар жумласида хатна қилишни ҳам санаб ўтдилар. Еттинчи куни хатна қилиш мустаҳаб, ундан аввал ёки кейин қилса жоиз. Аммо балоғат ёшига яқин қолса вожиб бўлади.\n7. Чақалоқ учун куня\nЧақалоққа Абу Фулон (Фалончининг отаси) ёки Умму Фулон (Фалончининг онаси) деб куня қўйиш расулуллоҳ соллаллоҳу алайҳи ва салламнинг суннатларидандир. Бундай қилиш боланинг ўз шахсиятига бўлган ишонч ва ҳурмат билан улғайиши ҳамда ёмон лақаблардан узоқ бўлишида катта рол ўйнайди.\nЭй, баракотлар ато этилган ота:\nЁшлик чоғларидан исломий тарбия уруғларини фарзандларингиз қалбига экиб, чиройли тарбия олишлари учун тиришингиз!\nФарзандларингизга намуна бўлингиз! Чунки, қуш инида кўрганини қилади!\nМана ота ҳам бўлдингиз ва ота-оналик нима эканини ҳаётингизда кўрдингиз. Шундай экан, ота-онангизга яхшилик қилинг ва уларга ҳурмат кўрсатинг!\nМана энди сочларингизга оқ оралади. Бу – умрнинг ўтиб, тугаётганининг даракчисидир. Бас, ҳаётингизнинг қолган қисмини Аллоҳ таъолога тоат-ибодатда ўтказишга ҳаракат қилинг!\nФарзандларингизга ҳаром нарсани едириб, ичиришдан сақланинг! Чунки, расулуллоҳ соллаллоҳуу алайҳи ва саллам: "Ҳаром билан ўсган жасад учун жаҳаннам лойиқдир!" дедилар (Имом Аҳмад ривояти).\nЎзингиз ва фарзандларингиз ҳаққига кўп дуо қилинг! Бу – пайғамбарлар ва солиҳ бандалар одатларидандир.\nБу янги туғилган чақалоқ солиҳ амаллар ва Аллоҳга тоат-ибодат қилиш билан улғайса, ўлимингиздан сўнг охиратда сизга заҳира бўлади. Шунинг учун ҳам, уни тўғри йўлларга йўлланг, унга яхши дўстларни танланг ҳамда ёмон дўстлардан узоқ қилинг! Уйингизда фитна ва бахтиқаролик манбаъларига ўрин қўйманг!\nАллоҳ таоло пайғамбаримизга салавоту саломлар йўлласин!\n(Кенгроқ маълумотга эга бўлиш учун аллома ибнул Қоййим Жавзийя раҳимаҳуллоҳнинг "Туҳфатул-мавдуд би аҳкамил-мавлуд" китобига мурожаат этилсин).


Пойтахтимизда янги магистрал йўл қурилади | NORMA.UZ\nЮртимизда янгича услуб ва янгиликларини қўллаган ҳолда, кенг кўламли қурилиш ва ободонлаштириш ишлари изчил давом этмоқда. Хусусан, тез орада пойтахтимиз Тошкентда яна бир қатор бунёдкорлик ишлари авж олади.\nЮнусобод туманини Мирзо Улуғбек тумани билан боғловчи янги йўл ҳамда Бўзсув канали устида қуриладиган 510 метрлик кўприк лойиҳаларининг қурилиш ишлари бошланиш арафасида.\nЯнги шаҳар кўчасини Боғишамол кўчаси билан боғлайдиган олти йўлакдан иборат янги автомобиль йўли Mega Planet савдо маркази олдидан бошланиб, маҳаллалар ичидан ўтади ва Кабель заводига бориб туташади. Янги йўлнинг умумий узунлиги 1 минг 100 метрдан иборат.\nУшбу объектларда қурилиш ишларини 2017 йил март ойида тўлиқ ва сифатли якунлаш юзасидан зарур чора-тадбирларни амалга ошириш режалаштирилган. Магистрал бўйлаб қатнов бошланиши Наврўз байрамига мўлжалланган.


Olam bozor o'lmush, barcha haridor... ( 51513 marta o'qilgan) Chop etish\nSmartella 28 Mart 2012, 17:40:16\nEy inson! Umrni farzona etgil,\nNeki darmandliklar, darmona etgil,\nNeki armonliklar, tarona etgil,\nHar dil ham she`r bo`lib nur socholmaydi,\nDunyo topiladi, odam topilmas.\nEy inson! Dunyodin nechun shikoyat?\nTiriklikning o`zi buyuk inoyat,\nShudir o`tganlarning eng komil bayti:\nShoxruh Mirzo 04 May 2012, 21:33:04\nБИА ЎЙЛАБ КЎА ИАГ...\nБир фараз қилинг, биз Қуръони каримга қсл телефонига қизиққанчалик қизиқсак, шунчалик сътибор берсак, қандай бслар сди?\n- Уни ҳам доим ёнимизда, кскрак чснтагимизда олиб юрсак, қандай бсларди?\n- Ксчага чиққанимизда уни уйда қолдирганимиз ссимизга тушса, қаердан бслса ҳам қайтиб келармидик?\n- Уни ҳам қслимиздан қсймай юрармидик?\n- Уни ҳам бсш қолдик дегунча титкилаб, минг марталаб ксрган саҳифаларимизни ҳам қайта-қайта сқийверармидик?\n- Қайси сураси қаерда сканлигини беш қслдай билармидик?\n- Қслимиз бошқа иш билан банд бслса ҳам, қулоғимиз билан елкамиз орасига сиқиб олиб бслса ҳам, ундан фойдаланармидик?\n- Биров билан суҳбатлашиб турсагу, унга ишимиз тушиб қолса, суҳбатдошимиздан узр ссрар-ссрамас, снг аввало унинг чақириғига «Лаббай!» дермидик?\n- Агар банд бслиб қолиб, чақириққа жавоб бера олмасак, қслимиз бсшаган заҳоти узр ссраб, нима учун йсқлаганлигини ссрармидик?\n- Уни снг сқинларимизга, фарзандларимизга, севган кишиларимизга совға қилармидик?\n- Имкон қадар снг снги, снг сснгги русумдаги мусҳафга сга бслишга интилармидик?\n- Ҳеч бслмаса, бу соҳадаги снг сснгги снгиликлардан хабардор бслиб юрармидик?\n- Қуръонимиз сскироқ, уринган бслса, уни бошқаларга ксрсатишга услармидик?\n- Анг қизиғи, унинг пули ёки батересси тугаб қолмаслиги учун ҳар доим сз вақтида ҳаракат қилармидик?\n- Унинг баъзи нозик жиҳатларини (масалан, махсус кодлар, қисқа рақамларини) ёддан билармидик?\n- Автобусда, метрода бир бекат юрсак ҳам, дарров очиб, сқишга тушармидик?\n- Фавқулодда вазистларда, ҳасжонли ёки қувончли дамларда унга мурожаат қилармидик?\n- Оила аъзоларимиз, сқинларимиз, ҳамкасабаларимиз — хуллас, барча-барча билан фақат у орқали мулоқот қилармидик?\n- Уйдагиларни «Менинг Қуръоним қани? Ўзингникини сқи, меникига тегма!» деб койирмидик?\nАхир, шу усли телефонга қилаётган оқибатимизга аслида муқаддас Қуръони карим лойиқроқ, ҳақлироқ смасми?\nБир сйлаб ксринг"¦ Чунки Қуръони карим ҳеч қачон хизмат доирасидан ташқарида бслмайди!!!\nBest friend 24 May 2012, 21:47:48\nБу воқеа Нью Йоркдалигимда содир бўлди. Кунлардан бирида шаҳар сайилгоҳлардан биридан ўтиб кетаётганимда, кўкаламзорда ўйнаётган қизалоққа питбул туридаги йирик бир ит ҳамла қилишни бошлади. Буни кўрган атрофдагилар қизалоққа қандай ёрдам қилишни билишмас ва қўрқишар эди, чунки ит жуда катта ҳамда ҳужумкор эди. Шу пайт мен атрофдагилардан биридан қўлидаги бейсбол таёғини олдимда итнинг бошига мўлжаллаб қаттиқ зарба бердим, қизчага ҳужум қилаётган ит йиқилди, аммо тез ўзига келиб мен томон юзланди ва ташланмоқчи бўлди. Албатта мен бунга йўл қўймаслигимга мендаги ўз-ўзини сақлаш ғаризаси таъсир қилдими ёки итнинг катталиги мени ҳам ваҳимага туширдими, хуллас узоқ кутмадимда, бирин-кетин бир нечта зарба бердим. Итнинг овози чиқмай қолди ва қизалоқ олдига қўрқиб кетган унинг ота-онаси келиб, йиғлаётган қизалоқни бағрига босишди. Шундан сўнг етиб келган шаҳар полициячиларидан бири менга юзланиб: “Сиз қаҳрамонлик қилдингиз, эртага мамлакатнинг барча рўзномалари “Нью Йорклик қаҳрамонларча қизалоқни ўлимдан қутқарди” сарлавҳаси остида чиқади”, - деди. “Аммо мен Нью Йорклик эмасман”, - дедим мен. “Унда “Америкалик қаҳрамонларча қизалоқни ўлимдан қутқарди” сарлавҳасида чиқади”, - деди полициячи. “Мен америкаликмасман, мен саудияликман”, - дедим унга. Эртаси куни мамлакатнинг барча рўзномалари “Исломий экстремист итни ваҳшийларча ўлдирди” сарлавҳаси остида чиқди.\nИнглиз тилидаги исломий блогдан олиниб таржима ва таҳрир қилинди.\nBest friend 25 May 2012, 12:08:58\nMaysara 26 Iyun 2012, 15:00:02\n"Ularni qo'yavering, (mayli) yeb-ichib, foydalanib qolsinlar va orzu-havaslariga mashg'ul bo'laversinlar. Bas, yaqinda (bu qilmishlarining oqibati nima bo'lishini) bilib olurlar" (Hijr: 3)\nAli rodiyallohu anhu aytganlar: "Men sizlarning havoi nafsga ergashib orzu-havasga berilishingizdan qo'rqaman. Zero, havoi nafsga ergashish kishini haqdan to'sadi, orzu-havasga berilish esa oxiratni unuttiradi".\nO'tgan solihlarimiz aytishgan ekan: "To'rt narsa baxtsizlik alomatidir: ko'zning qurib qolishi (ya'ni yig'lamaslik), dilning qotishi, orzu havasga berilish va dunyoga to'ymaslik".\nOrzu-havasga berilish - kishini toat-ibodat qilishdan erintiradi, gunohlaridan tavba qilishni paysalga soladi, dunyoga rag'bat uyg'otadi, oxiratni unuttiradi va qalbni tosh qotiradi. Chunki qalb yumshoqligi va musaffoligi o'limni, qabrni, savob va azobni hamda Qiyomat dahshatlarini yodga olish bilan bo'ladi. Kim orzu-havasga berilmasa, g'ami ham kamroq bo'ladi, qalbi ham yorishadi. O'limni yodga oladigan inson toat-ibodat yo'lida ko'proq harakat qiladi.\nАбу Хурайра розисллоху анхудан ривост килинади, росулуллох соллаллоху алайхи ва салламни шундай деганларини сшитдим: «Дунё малъундир, ундаги барча нарcа хам малъун, магар Аллохнинг зикри ва Аллохнинг зикрига скин бслган солих амаллар хамда олим ё сcа мутааллим (таълим олувчи) бундан муcтаcнодир». Термизий ва Ибн Можа ривости.\nBest friend 01 Iyul 2012, 07:50:32\nЭй инсонлар! Сизларга нима бўлди, нега сизлар ўз динингизни эсдан чиқардингиз, нега сизлар ўз иззатингиз ва ғурурингизни унутиб, Аллоҳнинг динига ёрдам беришдан тўхтадингиз ва У ҳам сизларни ёрдамсиз ташлаб қўйди?! Наҳот сизлар иззат мушрикларга тегишли деб ўйлаб қолдингиз, ваҳоланки иззат Аллоҳга, Росулига ва мўминларга хос бўлса? Сизларга вайл бўлсин, наҳот оталарингиз қон тўккан ерда Аллоҳнинг душмани хотиржам юришини ўз кўзингиз билан кўришингиз сизларга оғир ботмаса ва наҳот бундан юрагингиз сиқилмаса? Бу ифлос душман сизни хорлаб ўзига қул қилса, ваҳоланки сизлар Ер юзига ҳалифа ва ҳокимлик қилган бўлсангиз. Наҳот ўз биродарларингизни душманлар муҳосара қилиб, уларни хоҳлаганча уқубатга солиб хорлаши жасадингизни сескантириб, душманга қарши нафрат ва ғайратингизни оширмаяпти? У ерда биродарларингиз урушнинг барча заҳмату-қийинчиликларини ўз таналарида тотсалару, қандай қилиб сизлар бу ерда хотиржам еб-ичиб, дунё неъматлари билан роҳатланиб юрибсиз?! Эй инсонлар! Жанг бошланди ва чақирувчи Жиҳодга чақирди. Агар сизлар жиҳодга чиқмасангиз, у ҳолда йўлни аёлларга бўшатиб беринг, улар жанг қилсинлар. Эй, салла-ю соқоллик аёллар, уйингизга боринглар ва сурмани олинглар. Шундай эмасми? Юганларни ушланглар ва отларга! Бу юган-у қамчилар нимадан қилинганини биласизми? Уларни аёллар ўз сочларидан тўқишяпти ва улар бундан ортиғига қодир эмаслар. Булар ўз уйларида ўтирган афифа аёлларнинг соч ўрамларидир. Улар ўз сочларини кесиб, ундан жиҳод учун қамчи ва юган тайёрладилар, чунки севги-муҳаббат вақти ўтди ва Аллоҳ йўлидаги, ўз ватани ва муқаддасотларини ҳимоя қилиш учун муқаддас жанг вақти келди. Агар сизлар отларни эгарламасангиз, бу қамчиларни олинглар ва уларни ўзингизга соч қилиб олинглар. Наҳот қалбларингизда заррача ғурурингиз қолмаган бўлса?!\nБу гапларни Салибчиларнинг мусулмон ўлкаларига қилган юришлари вақтида ўша вақтдаги уламолардан бўлган ибн Жавзия роҳимаҳуллоҳ Дамашқдаги масжидда инсонларга хутба қила туриб айтган эди. Аллоҳ у кишига раҳм қилсин. Бу сўзларни у қўл остиларида Андалусия ўлкалари бўлган мусулмонларга, жиҳод фарзи-кифоя бўлганда айтган эдилар. У одамларнинг бошларига юган ва қамчиларни отиб юборди ва яна деди:\n"Сизларнинг бошингизга шу масжид ағанасин! Юрак қайғу ва аламдан ёняпти! Ҳақиқатан ҳам эркаклар ўз ғурур-мардлигини йўқотдилар".\nLu`lu` 28 Iyul 2012, 06:04:30\nБир бой углини илм урганиши учун олим енига олиб борибди.\nОлим мехнат хаккини 500 дирхамга нархлабди.\nБойни фигони фалак булиб: " Ахир бу пулга кул ( qul ) олса буладику " деса, олим хам: " Албатта, ол, шунда кулинг нак иккита булади " деб жавоб берибди.\nBest friend 03 Avgust 2012, 17:23:27\nТвос жизнь... твой вс‹бор...\nShoxruh Mirzo 07 Avgust 2012, 08:28:35\nФақиҳ Абу Лайс Самарқандий раҳимаҳуллоҳ айтадилар: Қуръон сқий оладиган киши баъзи вақтларда сқишни ташлаб қсйиши дуруст смас. Қанча ксп сқиса, афзалдир. Аабий соллаллоҳу алайҳи васаллам айтдилар: "Инсонларнинг снг афзали ечилиб ксчувчидир", дедилар. "Eчилиб ксчувчи ким?" деб ссрашди. "Бир бошлаганда тугатувчи Қуръон соҳибидир. Худди ечганда кетиб қоладигандек, бошласа тугатади. Қуръон сқий оладиганкиши бир йилда икки марта уни хатм қилиш лозим, агар кспроқ сқишга қодир бслмаса", дедилар Аабий.\nBest friend 30 Oktyabr 2012, 10:56:58\nИслом зўравонлик диними?\nКунлардан бирида испан телеканалидаги жонли эфирда телемунозара бўлиб ўтди. “Ислом бизга нимани олиб келмоқда?” мавзусидаги мунозарада насрония аёл ва Ислом ҳимоячиси (аслида у ҳам мусулмон эмас) қатнашди. Насрония аёлнинг таъкидлашича, Ислом бу дағаллик, зўравонлик ва ваҳшийлик дини, эркак мунозарачи эса Исломни ҳимоя қилар эди.\nБир пайт у тўсатдан шундай деди: “Ҳа, ҳақиқатдан ҳам мен энди тушунишни бошладим, Ислом – бу зўравонлик дини. Мана менда Қуръон бор (стол остидан катта очиқ китобни олди), ундан бир нечта жойини ўқиб бераман”.\nУ ўқишни бошлади: “Бу халқдаги барчасини қириб ташла; унга шафқат қилма, эру-хотин, ўсмиру гўдак, туя ва чорваларини ўлимга маҳкум эт”.\nЗалдаги томошабинлар: “Қандай даҳшат!” – деб, ҳайқиришди.\nНасрония аёл: “Қандай ваҳшийлик! Мен сизларга етказмоқчи бўлган нарса айнан шу-да!”\nИслом ҳимоячиси китобнинг бошқа жойидан ўқишни давом эттирди: “Роббинг сенга инъом қилган бу шаҳарларда эса тирик жон қолдирма – барчасини яксон қил”.\nНасрония аёл: “Қандай қонхўрлик!” (Залда уни маъқуллаган овозлар эшитилди).\nИслом ҳимоячиси: “Ҳой тўхтанглар, мен адаштириб юборибман. Бу китоб Инжил экан!” (Китобни ёпганда, муқовасида “Инжил” деган ёзув кўринди).\nЗалда сукунат ҳукм сурди. Насрония аёл бирон сўз айтишга ожиз ҳолда карахт бўлиб қолди.


Москва яқинида яна бир халқаро аэропорт очилди\n21:06 / 30.05.2016\nРоссия федерацияси бош вазири Дмитрий Медведев Москва шаҳри атрофидаги Раменск тумани ҳудудида «Жуковский» номли халқаро аэропортнинг очилиш маросимида иштирок этди.\nБу Россия пойтахти ҳудудидаги тўртинчи халқаро аэропорт бўлди. «Интерфакс» ахборот агентлиги хабарига кўра, бу аэропортдан Қозоғистоннинг Scat ва Қирғизистоннинг Air Kyrgyzstan авиакомпаниялари фойдаланиши бўйича келишув имзоланган.\nХабар қилинишича, аэропорт Россиянинг «Скай Гейтс Эйрлайнс» ва «Авиастар-ТУ» авиакомпанияларига ҳам хизмат кўрсатади. Бу авиакомапаниялар самолётлари юк ташиш рейсларини амалга оширади.\n«Жуковский» аэропорти 2014 йилда халқаро стандарт бўйича кенгайтирилиши бошланганди. Унинг йўловчилар учун терминали 17 км кв ҳудудни эгаллаган. Кейинги 5 йил давомида аэропорт 10 млрд рубль миқдорида инвестицияни ўзлаштириши режалаштирилган.\n«Жуковский» аэропортига қадар темир йўл 2018 йилга қадар қуриб битказиш режалаштирилган. Унга қадар йўловчиларни махсус шаттл-автобуслар ташийди. Автобуслар Москванинг «Котелники» метро бекатидан қатнайди.\nРоссия Транспорт Қўмитаси эксперти Роман Гусаровнинг фикрига кўра, аэропорт ва унга керакли инфратузилмалар қурилиши жуда илдамлик билан олиб борилади, чунки янги аэропортда йўловчилар оқими жуда катта бўлиши кутилмоқда.\nЭкспертнинг фикрига кўра, Москванинг бошқа ўта гавжум аэропортларига қараганда, «Жуковский» авикомпанияларга жуда қулай жойлашиш шароитлари ва хизмат кўрсатишга арзон нархлар таклиф қилиши мумкин.\nҲозирча янги аэропорт йўловчилар орасида оммавийлиги бўйича Домодедово ва Шереметьево аэропортлари билан беллаша олмайди, чунки аэропортга бориш анчагина ноқулай. Аэропорт шаҳар чегарасидан 28 км масофада жойлашган бўлсада, унга олиб борувчи автомобил йўллари доимо тирбанд, «Аэроэкспресс» тезюрар поезди эса 2018 йилда ишга тушади.\n«Жуковский» – олдинги экспериментал ва кўргазмалар ўтказиладиган аэродром эди. Халқаро МАКС авиакўргазмаси ҳам айнан шу ерда ўтказилади. Аэропорт эгаси — «Рампорт Аэро» компанияси. Йўловчи терминалининг майдони 17,6 гектарни ташкил қилади. Аэропорт қурилишининг биринчи босқичига киритилган инвестициялар ҳажми 1,8 миллиард рублни ташкил қилди.\nДаставвал аэропорт арзон чипталар сотувчи авиакомпаниялар — лоукостерлар учун мўлжалланган эди, лекин айни дамда Россияда ягона лоукостер бўлган «Победа» авиакомпанияси «Внуково» аэропортини тарк этиш истагини билдиргани йўқ.


Пахлавоннинг ҳикояси – SEN.UZ\nПахлавоннинг ойиси вафот этганида болажон 15 кунлик чақалок эди. У отаси ва бобосининг қўлида катта бўлмокда. Пахлавон оғир юрак нуқсони билан туғилган ва унинг ҳаётини сақлаб қолиш учун мураккаб юрак операцияси қилиш зарур эди. Лола Каримова-Тилляеванинг “Sen Yolg'iz Emassan” Фонди кўмагида 2017 йилнинг январь ойида Франциялик етакчи жарроҳ Профессор Оливье Барон томонидан Пахлавоннинг жажжигина юракчаси операция қилинди.\nҲозирда Пахлавон тўрт ёшга тўлди, ва жуда ширин ва оқкўнгил бола бўлиб улғаймоқда. Биз чин дилдан унга сиҳат-саломатлик тилаймиз. Парвардигордан ушбу самимий ва меҳрибон инсонларга баҳт-саодат ва ҳотиржамлик ато этишини чин кўнгилдан сўраб қоламиз. Барча қийинчиликлар ортда қолиб, бундан буён ҳаётлари фақат хурсандчиликларга бой бўлсин, фарзандларини роҳатини кўриб юришсин.


Қизчамнинг кўзида нуқсон пайдо бўляпти - Динда саволим бор\nХозирги вақтда: 22 ян 2019, 18:26\nҚизчамнинг кўзида нуқсон пайдо бўляпти\nРўйҳатдан ўтган: 27 ноя 2017, 06:43\nПост зилола » 27 ноя 2017, 07:14\nАссалому алайкум! Икки ёшли қизимнинг ўнг кўзида сўнги уч-тўрт ойдан буён ғилайлик аломатлари намоён бўлмоқда, авваллари бу ҳол ҳеч кузатилмас эди. Тили ҳам кеч чиқяпти, икки ёшдан ошса ҳам тушунарсиз сўзлар орқали фикрини билдиради. Бунинг сабаби нимада?\nЖавоб: Қизчамнинг кўзида нуқсон пайдо бўляпти\nПост Шифокор » 20 дек 2017, 06:33\nВа алайкум ассалом ва роҳматуллоҳ. Кўпинча бу ҳолат тўғуруққача ва кейинги вирусли тумовлар, бош мия жароҳатлари, токсоплазмоз каби ҳасталикларда кузатилади. Гапиришидаги тушунарсиз сўзлар талаффузи марказий асаб тизими нутқ маркази ривожланишидаги ўзгаришлар билан боғлиқ. Буни ортга сурмай тезда албатта окулист (кўз шифокори), инфекционист ва невропатолог шифокорга кўрсатинг. Қиз бола бировнинг ҳасми-айбли бўлиб қолмасин. Аллоҳ шифосини комил қилсин.\nМавзу - Қизчамнинг кўзида нуқсон пайдо бўляпти


Boeing’нинг 1-ярим йилликдаги даромади 60 фоизга тушиб кетди\n21:36 / 27.07.2016\nАҚШнинг Boeing авиасозлик корпорациясининг даромади 2016 йил 1-ярим йиллигида ўтган йилнинг шу даврига нисбатан 60 фоизга камайиб кетди ва 985 млн долларни ташкил қилди. Бу ҳақда 27 июлда Rambler News Service хабар берди.\nТаъкидланишича, 2016 йил 2-чорагида компаниянинг соф зиёни 234 млн долларни, фойдаси эса 1,11 млн долларни ташкил қилди. Бунга Boeing 787, Boeing 747 самолётлари ва КС-46 авиатанкери дастурлари бўйича тадқиқотларга харажатларни қайта синфлашдан кўрилган йўқотишлар сабаб бўлди.\nКомпаниянинг ярим йил ичидаги тушуми 1 фоизга кўпайиб, 47,39 млрд долларгача етди. Операцион даромадлар 63 фоизга, яъни 1,37 млрд долларгача қисқарди. Акцияга даромад 56 фоизга, яъни бир акцияга 1,51 долларгача камайиб кетди.\nКомпаниянинг июнь охирига умумий қарзи 10 фоизга, яъни 11 млрд долларгача етди.


Иссиқхонадан «иссиқ» даромад — Ishonch Gazetasi\nСариосиё туманидаги «Теракзор» маҳалласида яшовчи Абдукарим Жумаев ва Мингдона Холовалар оиласига барчанинг ҳаваси келади. Улар мактабда ишлаган кезлари, дарсдан бўш пайтлари томорқасида карам, картошка ўстирди, фарзандларини ҳам ёнига олиб меҳнат қилишга ўргатди.\nОиланинг тўнғич фарзанди Асқарали ота-она изидан бориб, ўқитувчи бўлди. Ҳозирда у тумандаги 21-мактабда дарс беради. Мўъжазгина томорқасида иссиқхона барпо этган. Помидор, бодринг, лимон етиштиради. Қизи Сабоҳат, ўғиллари Икром, Иномжон ҳам деҳқончилик илмини пухта эгаллашган. Айниқса, кенжа ўғил Иномжон зироат ўстириш, мўл ҳосил етиштиришни бир олим-агроном даражасида билади. У ҳар йили 30 миллион сўмгача даромад топаётир.\nДастлаб иссиқхонада помидор, бодринг, лимон ўстириб танилган Иномжонга туман раҳбарлари ишонишиб, ўзи яшаётган қишлоқдан бир гектар ер ажратиб беришди. «Телпакчинор омади» деҳқон хўжалигини ташкил этган тадбиркор йигит бундан 6 йил илгари иккита иссиқхона қуриб, 250 туп лимон кўчати ўтқазганди. То лимон дарахтлари ҳосилга киргунча иссиқхонада помидор, бодринг етиштириб мўмай даромад кўрди. Бу йил лимон дарахтлари шиғил-шиғил ҳосил беради. Ўтган йили тадбиркор йигит лимон сотиб, 75 миллион сўмдан ортиқ даромад олди.\nУ фақат иссиқхонада лимон етиштириш билан чекланаётгани йўқ. Голландиянинг Тошкентдаги «Энза» фирмасидан помидор ва бодринг уруғи келтириб, уни махсус қопчаларда ўстиради. Ҳар икки ойда минг-минглаб туп кўчат тайёрлаб, иссиқхонаси бор деҳқонларга етказиб беряпти. Бу ишларни амалга ошириш учун қишлоқдаги 10 нафар ёш йигит-қизни доимий иш билан таъминламоқда. Гулсара Соатмўминова, Фахриддин ва Нуриддин Бобоқуловлар, Латофат Раҳмонова, Қодир Абдуллаев сингари ёшлар нафақат «Телпакчинор омади» деҳқон хўжалиги аъзоси, шу билан бирга иссиқхона қуришга талабгор кишиларга доимий ёрдамлашиб келишяпти. Бошқача айтганда, улар иссиқхона ишлари бўйича тажрибали мутахассис даражасига етишишган.\nИномжон фақат шу юмушлар билан чекланиб қолмай, асаларичилик ва чорвачиликка ҳам қизиқмоқда. У 40 та оила асалари парваришлаб, камроқ бўлса-да, сифатли бол етиштирди. Бундан 5 йил аввал Украина давлатидан келтирилган зотли сигирлардан иккитасини харид қилганди. Сифатли озуқалар билан боқилиб парваришланаётган жониворлар иқлимимизга нафақат мослашди, шу билан бирга кўпайди. Хўжаликнинг бир четида қурилган молхонада ҳозирда 10 дан ортиқ зотли қорамол парваришланяпти.\nИномжон иссиқхонани янада кенгайтириш мақсадида Халқ банкининг Сариосиё тумани филиалидан кредит олди. Яна 5 та иссиқхона қуриб, лимон дарахтлари сонини минг тупга етказмоқчи. Яқин келажакда унинг хўжалигида 30-35 тонна лимон етиштириш имконияти юзага келади. Ҳозир бу иссиқхоналардаги лимон кўчатларининг орасига экилган «Бўрон», «Элнида» навли помидор кўчатларидан ҳар икки ойда 10-15 минг туп етиштирилиб, иссиқхонаси бор тадбиркорларга тарқатилмоқда.\nҲа, Иномжон Жумаев эндигина 30 ёшдан ошган. Тенгдошларининг баъзи бирлари ҳамон ота-она қарамоғида. У эса меҳнат қилиб, Нексия олди. Оқила қиз Гулмира Абдусатторовага уйланди, тўй харажатларини ўзи топди. Бундай тадбиркор ва ишбилармон йигитга ҳавас қилса арзийди.


ЎзА - Самарқанд санъат ва дўстлик байрамига тайёрми?\nСамарқанд санъат ва дўстлик байрамига тайёрми?\n"Шарқ тароналари" XII халқаро мусиқа фестивалига тайёргарлик авжида. Самарқанд давлат чет тиллар институтида штаб ташкил қилинган. Унда вилоят ҳокимлиги, иқтисодиёт, туризм ва коммунал соҳалари вакилларидан иборат ишчи гуруҳи фаолият кўрсатмоқда.\nШтабнинг маълум қилишича, тадбирни юқори савияда ташкил этиш мақсадида 18 та асосий йўналиш ва вазифалар бўйича кичик ишчи гуруҳлари таркиби шакллантирилган.\nМаданият вазирлигидан олинган маълумотларга кўра “Шарқ тароналари” XII халқаро мусиқа фестивалига иштирок этиш учун 78 давлатдан 315 нафар хорижий меҳмонлар, дипломатик корпус вакиллари ва уларга ҳамроҳлик қилувчи вазирлик идоралари вакиллари ташриф буюриши кутилмоқда.\nШу билан бирга, 2019 йилнинг 25-26 август кунлари Самарқанд шаҳрида ўтказиладиган “Моддий ва номоддий маданий меросни асраш: долзарб муаммолари ва уларни ҳал қилиш стратегияси” мавзусидаги халқаро анжуманга ҳамда “Ўзбекистон – буюк йўллар ва цивилизациялар чорраҳаси: империя, дин, маданият” мерос ҳафталигига иштирок этиш учун 250 нафар меҳмонлар ва 50 нафар ОАВ вакилларининг ташрифи инобатга олинган.\nЮНЕСКО халқаро ташкилоти шафелигидаги тадбир доирасида келадиган меҳмонлар учун 8 та, мусиқий фестиваль меҳмонлари учун 14 та меҳмонхона хизмат кўрсатади.\nТадбир давомида меҳмонлар ва уларга ҳамроҳлик қилувчи вакиллар учун жами 54 та объект белгиланиб, ҳокимлик, коммунал соҳа, тиббиёт, ички ишлар ва фавқулодда вазиятлар, туризм, маданият ва ДСЭНМ ходимларидан жами 432 нафар масъуллар тақсимоти ишлаб чиқилди.\nМеҳмонларга “Ипак йўли” халқаро туризм университети, Самарқанд давлат чет тиллар институти томонидан 104 нафар малакали гид-таржимонлар, шунингдек, тарихий обидаларда 80 дан ортик экскурсовод ва маданият ходимлари захираси яратилган.\nРасмий меҳмонлар ва уларга ҳамроҳлик қилувчилар учун 40 та “MALIBU” ва 30 та “Captiva” русумли, 20 та микроавтобуслар, 15 та янги замонавий юмшоқ 50 ўриндиқли ва 40 та янги “ISUZU” автобуслари захираси яратилаётир.\nАбдулазиз Йўлдошев, ЎзА мухбири


24 йиллик сиёсий маҳкум Самандар Қўқонов ниҳоят озодликка чиқарилди…\nБош мақола, Видео, Воқеа ва ҳодисалар | 11/24/2016 11:38 AM 11074 марта ўқилди\nСамандар Қўқонов яқинлари 24 ноябрь эрталаб Жазони Ижро этиш Бош Бошқармаси расмийлари 72 яшар Қўқоновга берилган сўнгги жазо муддати бекор этилгани ва маҳкумнинг озодликка чиқишини Озодликка маълум қилдилар.Озодлик боғланган куннинг иккинчи ярмида Қўқонов фарзандлари Зарафшондаги 64/48 зонаси олдида¸ отасининг чиқишини кутиб туришганини билдиришди:- Ҳозир қамоқхона эшиги олдида турибман. Ҳали отамни кўрмадим. Бир соатдан сўнг телефон қилсангиз¸ Худо хоҳласа¸ гаплашамиз¸ деди Қўқоновнинг ўғли Сардор Тошкент вақти билан соат 13 лар атрофида.“Охирги ажрим бекор бўлди¸ Самандар акани уйга олиб кетинглар” деб телефон қилишди. Саъй-ҳаракатларингиз учун ташаккур”¸ деб ëзди Озодликка Қўқонов яқинларидан яна бири.Жорий йил 6 октябрь куни 23 йилу 4 ойдан бери қамоқда қолаëтган 72 яшар Қўқоновга берилган сўнгги жазо муддати тугаган эди.Аммо Қўқоновни озодликка чиқариш ўрнига 7 октябрь куни Навоий вилояти Зарафшон шаҳар суди уни Жиноят Кодексининг 221-моддаси 2 қисми “б” банди ва 60-моддаси билан 3 йил 5 кунга озодликдан маҳрум қилган эди.Бу ҳукм Озодлик орқали жамоатчиликка ëйинланиши ортидан¸ АҚШ Давлат котибининг Жанубий ва Марказий Осиё ишлари бўйича ёрдамчиси Ниша Бисвал Қўшма Штатлар Самандар Қўқоновни озод қилишга чақирганини билдирди.Ўзбекистон Олий кенгаши депутати¸ Чиноз нефтни қайта ишлаш корхонаси собиқ бошлиғи Самандар Қўқонов 1993 йилнинг 2 июль куни давлатга қарашли катта миқдордаги мол-мулкни талон-тарожлик қилганлик айби билан ҳибсга олинган.МХХ ертўласида бир ярим йил сақланганидан сўнг¸ 20 йиллик қамоққа ҳукм этилган ва бу бир ярим йил қамоқ муддатидан чегирилмаган.Асли Жиззах вилоятининг Фориш туманидан бўлган Самандар Қўқонов 1989 йили Шавкат Мирзиëев (ҳозирда Ўзбекистон президенти вазифасини бажарувчи ва бош вазир) билан бир чақириқда Ўзбекистон Олий Кенгаши депутатлигига сайланган.Уни яқиндан таниган маслакдошлари 80-йиллар охирида сиëсий майдонда фаол кўзга ташланган тадбиркор ва депутатнинг шахсан Ислом Каримов топшириғи билан қамоққа олингани ва шахсан Каримов топшириғи билан қамоқда шунча вақт сақланганини таъкидлайдилар.Қўқоновнинг Каримов ғазабига учраганини изоҳлаган ўзбекистонлик таҳлилчилар¸ буни Қўқоновнинг 80-йиллар охирида демократик мухолифатга қўшилгани¸ хусусан¸ Эрк демократик партиясига молиявий ëрдам бергани билан боғлайдилар.Самандар Қўқонов мустақил Ўзбекистон тарихида қамоқда энг узоқ қолган сиëсий маҳбусдир.\nЎзбекистон: энг узоқ тутқун Самандар Қўқоновни озод этиш қарори берилди\nОзодлик радиоси ва бошқа ахборот манбалари хабар тарқатишича, Ўзбекистоннинг энг узоқ вақт тутқунликда сақланган сиёсий маҳкуми Самандар Қўқоновни озодликка чиқаришга қарор қилинган.\n“Охирги ажрим бекор бўлди¸ Самандар акани уйга олиб кетинглар” деб телефон қилишди”, деб айтган Самандар Қўқоновнинг қариндошларидан бири.\n72 ёшли Самандар Қўқонов Ўзбекистон қамоқхонасида 23 йил 4 ой сақланди.\nУ 2016 йил октябрида озод этилиши лозим эди.\nБироқ яқинлари 7 октябрда Самандар Қўқонов устидан маҳкама бўлиб ўтгани ва қамоқ жазосига яна 3 йил қўшиб берилгани ҳақида мактуб олганлар.\nМактубда Самандар Қўқоновнинг муддатини узайтириш маҳкамаси Навоий вилоятидаги Зарафшон шаҳар судида бўлиб ўтгани ва Ўзбекистон Жиноят Кодексининг 221-моддаси қўлланиб, жазо муддати яна 3 йилу 5 кунга чўзилгани хабар қилинган.\nТошкент вилоятидаги Чиноз нефтни қайта ишлаш корхонаси собиқ раҳбари, Ўзбекистон парламентининг собиқ депутати Самандар Қўқонов 1993 йил ёзида қўлга олинган, унинг уйига вертолётда қуролли аскарлар ташланган эди.\nСамандар Қўқоновни маҳкама давлат мол-мулкини талон тарож қилишда айбдор деб топган, 20 йиллик қамоқ жазосига ҳукм этган.\nМухолифат эса Самандар Қўқонов марҳум президент Ислом Каримовни танқид қилгани ва “Эрк” демократик партиясини қўллаб-қувватлагани учун Каримовнинг шахсий душманига айланганини айтади.\n2014 йили Самандар Қўқоновнинг илк қамоқ муддати тугаган, бироқ унга 3 йиллик муддати қўшиб берилган эди.\nМаҳкама Қўқонов қўшимча муддатини 2 йилга туширган.\nЎзбекистоннинг муваққат президенти Шавкат Мирзиёев парламентга маҳкумларни амнистия қилиш, кўриб чиқиш жараёнида бўлган жиноят ишларини тўхтатиш таклифини киритгани Самандар Қўқоновнинг озодликка чиқишига умид уйғотган эди.\nЎзбекистон Олий Мажлиси 12 октябрда Конституция қабул қилинганининг 24 йиллиги муносабати билан амнистия қабул қилган, авфда, шу жумладан, 60 ёшдан ошган маҳкумларни озод этиш кўзда тутилган.\n23,5 йил қамоқда ўтирган Самандар Қўқонов озод этилди\n“Халқдан узилиб, дардини унутдик. Чидагани учун бу халққа сажда қилишимиз керак”\nАлмазбек Атамбаевни қўлга олиш жараёни – Бывший президент задержан – Видео\nЎзбекистон: Тўққиздан ярим тунгача – Мирзиёев қандай ишлаши маълум бўлди – ББС\nШавкат Мирзиёев раислигида 2 август куни видеоселектор йиғилиши бўлди\nЎзбекистон Президенти Шавкат Мирзиёевнинг Душанбе саммитидаги нутқи\nДепутат: «снос» можаролари давлатнинг ичида – судлар орқали ҳал қилиниши керак\nЯнги Зеландия генерал-губернаторига ҳамдардлик\nNorman Y. Balston: Исмат Хушев теледастурларини аудиога айлантириш усуллари\n“Ташқи ишлар вазири истеъфога кетиши керак” номли теледастурни кўриб (1)\nМирзиёев Тошкентда ДХХ учун махсус қурилган бинода илк видеоселектор ўтказди\nШуҳрат Бобожон: Ўйнашмагин мухбир билан….\nУшбу қувончлик ҳабар бутун Туркий ҳалқларнинг,қолаверса жамики ҳақиқатталаб ва ватанпарвар инсонларнинг улкан байрами ва ғалабасидир.\nБир ноҳақдан ва тухмат билан қамалган Ватанпарвар ,ҳалқпарвар инсонни уни қаматишга бош бўлган кимса ўлганидан кейин ҳам катта қийинчилик билан озод этилиши,ўша қора кучнинг қоралари ҳали юртимиз устида кўланка ташлаб турганлигидан далолатдир.\nУлар хали биз тирикмиз,чучварани хом санабсанлар дейишиб ўз разил ишларини давом эттираётирлар.\nСамандан Қўқонов тарихда иродаси мустаҳкам,жахолат олдида бўйин эгмайдиган,золимдан кечирим сўрамайдиган буюк инсон сифатида қолди.\nКаримов бу инсонни синдиришни,тиз чўкиб кечирим сўрашини ва бутун дунёга кўз-кўз қилиб амнистия қилмоқчи бўлганлиги очиқ ойдин фош бўлган эди.\nЭнг охирги мухлатни қўшиб берган суд раиси ва раёсати,турманинг нопок ходимлари,қолаверса бу инсоннинг шунчалик азоб тортишида ва умрини ейишда актив иштирок этишган барча ҳалқ душманлари ўзларининг тегишли жазоларини олишлари шарт.\nСамандар Қўқоновнинг озод қилиниши учун жон куйдирган,ўша воқеларнинг ривожини ўз кўзи билан кўриб,керак бўлса тухматнинг уюштирилиш тарихини очиқ ойдин исботлаб бера олган ва қабиҳ ишда ўзи ҳам бош роллардан бирини ижро этишига озгина қолганлигини очиқ тан ола олган инсон Исмат Ҳушевга бугун биз раҳмат айтмасдан иложимиз йўқ.\nЭнг катта ва ҳаққоний фош қилишни Исмат ака айта олдилар.\nБиз худди ана шундай қадамни ушбу қабиҳ жиноятнинг ҳақиқий ташкилотчилари БЎРИТОШ МУСТАФОЕВИЧ,РАШИТХОН ҚОДИРОВ,ЗОКИРЖОН АЛИМАТОВ ВА ЯНА ЎНЛАБ ОДАМЛАРДАН КУТИБ ҚОЛАМИЗ.\nВА АЛБАТТА ОЛДИНДАН ОГОҲ ЭТИБ ҚЎЯЙ,ЎЗ АЙБЛАРИНИ БЎЙНИГА ОЛИБ КЕЧИРИМ СЎРАЙ ОЛИШ УЧУН ЭНГ АВВАЛО ИНСОН БЎЛИШЛИК,АВЛОДИ ТОЗА БЎЛИШЛИК ШАРТ БЎЛАДИ.\nЖАХОНГИР МУҲАММАД,ЭВРИЛ ТУРОН,ШАРОФ УБАЙДУЛЛАЕВ ВА ЎНЛАБ ВАТАНДОШЛАР ҲАМ ЖОН КУЙДИРИШДИ.\nОЗОДЛИК РАДИОСИНИНГ ЖОНКУЯР ХОДИМЛАРИ ХАМ БИР ДАҚИҚА БЎЛСИН ЖИМ ТУРИШМАДИ.УЛАРНИНГ НОМЛАРИ АЛБАТТА ЁЗИЛАЖАКДИР.\nЭНГ АСОСИЙСИ ШАВКАТ МИРОМОНОВИЧНИНГ САЙ ХАРАКАТЛАРИ ХАМ БЎЛИШИ ШУБХАСИЗ,БУ ИНСОН ҚИСҚА МУХЛАТДА ҲАҚИҚИЙ ВАТАНПАРВАР ВА ҲАЛҚПАРВАР ЭКАНЛИКЛАРИНИ НОМОЁН ҚИЛА ОЛДИЛАР.\nКУЧ ИШЛАТАР ТИЗИМЛАРИ ВА СУД СИСТЕМАСИДА ҲАМ КЎНГЛИ ТОЗА,ҲАЛҚИГА ЁРДАМ БЕРИШ НИЯТИДА БЎЛГАН ИНСОНЛАР ЕТАРЛИК.\nНОҲАҚДАН ЖАБР ТОРТГАНЛАР АМНИСТИЯ БИЛАН ЭМАС,ҚАБИҲ ВА ҚОНҲЎР БИР ДАВРНИНГ ЖАБРДИЙДАЛАРИ СИФАТИДА ОЗОД ЭТИЛИШЛАРИ ЛОЗИМ.\nБИР ЁҚАДАН БОШ ЧИҚАРИБ,МАТОНАТ БИЛАН ЖОН КУЙДИРГАН МИЛЛИОНЛАБ ҲАЛҚИМИЗНИНГ БАРМОҚ БИЛАН САНАРЛИК МАРД ЎҒЛОНЛАРИГА МИНГ БОРА ОФАРИН ВА КАТТА РАХМАТ.\nСАМАНДАР АКАНИНГ ОИЛАСИГА ВА ЯҚИНЛАРИГА ТАБРИКЛАРИМИЗ.СОҒ САЛОМАТ БЎЛИШСИН ДОИМ.\nҲАЛҚИМИЗ ЁМОН КУНЛАРДАН УЗОҚЛАШАЁТГАНИ РОСТ БЎЛСИН.\nХУДДИ ҚОРА БУЛУТ АСТА СЕКИН ТАРҚАЁТГАНДЕК,АСЛИДА БИЗ ХАМ УНИНГ ТЕЗРОҚ ТАРҚАЛИШИГА ЁРДАМ БЕРИШИМИЗ КЕРАК.


19:47 29 Октябр 2020\n11:06 28.07.2020 Ҳавола олиш\nКанадалик 39 ёшли яккакураш устаси Сен-Пьер Ҳабиб билан жангга кириш учун карьерасини қайтадан бошлашга тайёр эканини маълум қилди.\nТОШКЕНТ, 28 июл – Sputnik. Ҳабиб Нурмагомедов ўз карьерасида сўнгги жангни канадалик яккакурашчи Жорж Сен-Пьерга қарши ўтказиши мумкин. Бу ҳақида UFC раҳбари Дэйна Уайт ўз Твиттерида хабар қилди.\n“Коннор қасос жанги ўтказишни истайди. У буни Нурмагомедов билан бўлиб ўтган сўнгги жангидан бери истайди. Билмадим буни ташкил қилишни иложи бўладими йўқми. Агар Нурмагомедов сўнгги жангини Сен-Пьерга қарши ўтказишни эълон қилса, албатта бу жангни ташкил қилиш мумкин. Ҳабиб спорт ва жангларда ўзини жуда яхши кўрсатди. Ҳабиби менга жуда ёқади, шуни учун мен уни у нимаки истаса - ташкил қилишга розиман”, - дейди Уайт.\nУшбу йилнинг октябрида БААда бўлиб ўтадиган жангда Ҳабибнинг рақиби америкалик Джастин Гэтжи бўлиши кутилмоқда.\nБироз олдин Ҳабиб Сен-Пьерга қарши кураш ўтказиши мумкинлигини хабар қилган эди, лекин канадалик спортчи 2019 йилда карьераси тугаганини маълум қилди. 39 ёшли Сен-Пьер фақат Нурмагомедовга қарши кураш учун риннгга қайтиши мумкинлигини айтган эди.\nЭслатиб ўтамиз, Ҳабиб Нурмагомедовнинг отаси Абдулманноп Нурмагомедов 3 июл куни коронавирус оқибатидан вафот этган эди. Шундан сўнг Ҳабиб отаси Доғистонда олиб борган бир неча спорт иншоотларини қуриб битказиш учун ўзининг спорт карьерасини тугатиши мумкинлиги ҳақида хабарлар пайдо бўлган эди.


Эндокринология маркази филиаллари учун 3,5 млн доллар ажратилган. 600 ўринли янги бино қурилмоқда – Kommers.uz\nИқтисодиёт\t17:30 | 10.12.21\nЭндокринология маркази филиаллари учун 3,5 млн доллар ажратилган. 600 ўринли янги бино қурилмоқда\nҲар йили 80 минг нафар бемор инсулин билан бепул таъминланмоқда.\nЎзбекистонда эндокринология марказининг 14 та филиали моддий-техника базасини мустаҳкамлаш учун 3,5 миллион доллар ажратилди. Бу ҳақда Президент матбуот хизмати хабар берди.\nМаълум қилинишича, Президент Шавкат Мирзиёев раислигида эндокрин касалликларнинг олдини олиш, уларни эрта аниқлаш ва даволаш тизимини такомиллаштириш чора-тадбирлари юзасидан видеоселектор йиғилиши бошланган.\n«Афсуски, республикада эндокрин касалликларини барвақт аниқлаш ва даволашга 25 йил давомида эътибор сусайиб кетгани ҳам адолатли ҳақиқат», — деган давлат раҳбари сўзининг аввалида.\nҚайд этилишича, йиғилишда сўнгги йилларда соҳада қилинган ишлар санаб ўтилган. Жумладан, сўнгги уч йилда эндокринология соҳасини такомиллаштиришга қаратилган алоҳида дастур амалга оширилган. Шунингдек, эндокринология марказининг 14 та филиали моддий-техника базасини мустаҳкамлаш учун 3,5 миллион доллар ажратилган.\nБундан ташқари, филиалларда махсус бўлимлар ташкил этилиб, республика марказига мурожаатлар 2 баробарга камайган, яъни қарийб 5 минг нафар фуқаронинг сарсонгарчилиги ва ортиқча харажатларининг олди олинган. Шу билан бирга, ҳар йили 80 минг нафар бемор инсулин билан бепул таъминланмоқда.\nШунингдек, республика эндокринология маркази учун энг замонавий ускуналар билан жиҳозланадиган 600 ўринли янги бино қурилмоқда. Президент топшириғига кўра, марказ фаолияти кўп тармоқли шаклга ўтказилади.\nАввалроқ Шавкат Мирзиёев Eвроосиё иқтисодий кенгаши саммитида бир қатор масалаларга тўхталгани хабар қилинганди. Шунингдек, Шавкат Мирзиёев Самарқандда амалга ошириладиган лойиҳалар билан танишгани ҳақида хабар берилди.


Ўзбекистонда президент сайлови...\nСентябрь 17, 2021 Участка сайлов комиссияларини таркибини тасдиқлаш тўғрисида Сентябрь 17, 2021 Ўзбекистон Республикаси Президенти сайловини ўтказувчи 12-Хоразм сайлов округи ҳудудида сайлов участкаларини тузиш тўғрисида Сентябрь 17, 2021 ТАЪЛИМ СИФАТИ ВА САМАРАДОРЛИГИ БЎЙИЧА ЮҚОРИ НАТИЖАЛАРГА ЭРИШГАН МАКТАБ ЖАМОАЛАРИ ХАЛҚ ТАЪЛИМИ ВАЗИРЛИГИ ТОМОНИДАН ТАҚДИРЛАНДИ Сентябрь 06, 2021 openbudget.uz да овоз бериш жараёни Август 17, 2021 Юридик хизмат кўрсатиш марказлари ташкил этилади Август 16, 2021 Сайлов қонунчилигини бузганлик учун қандай жавобгарликлар бор? Август 16, 2021 Ўзбекистонда президент сайлови компаниясига қачон старт берилади? Август 12, 2021 Ҳурматли Шовотликлар !!! Август 10, 2021 Туман ҳокимининг навбатдаги фуқаролар билан қабули ўтказилди Август 04, 2021 РАСМИЙ МУНОСАБАТ\nЎзбекистонда президент сайлови компаниясига қачон старт берилади?\naccess_timeАвгуст 16, 2021 remove_red_eye46 folder_openЯнгиликлар\nЎзбекистон Республикаси Сайлов кодексига кўра, президентлик сайловлари жорий йил 24 октябрь куни бўлиб ўтади. Бу ҳақда 23 июль куни Марказий сайлов комиссиясининг навбатдаги йиғилишида тегишли қарор қабул қилинди.\nЎзбекистон Республикаси Марказий сайлов комиссиясининг 23 июль куни навбатдаги мажлиси бўлиб ўтди. Унда йирик сиёсий жараён Ўзбекистон Республикаси президенти сайловига старт берилди.\nМажлисда Марказий сайлов комиссияси 2021 йилнинг 24 октябрь санаси Ўзбекистон Республикаси президенти сайлови куни, деб белгилади. Сайлов компанияси 23 июлдан бошланиши эълон қилинди.\nМСК мажлисида сайлов компанияси даврида барча сиёсий партиялар ва улар кўрсатган номзодлар учун соғлом рақобат муҳити ва тенг шароитлар яратилиши таъкидланди. Президент сайловига тайёргарлик кўриш ва уни ўтказиш билан боғлиқ ишларни сиёсий партиялар, фуқароларнинг ўзини ўзи бошқариш органлари, халқаро ташкилотлар ва хорижий давлат вакиллари, журналистлар, хусусан, хорижий журналистлар кузатиб бориши мумкин.\nСайловларда 5та партия – “Адолат” Социал-демократик партияси, “Миллий тикланиш” демократик партияси, Либерал демократлар партияси (ЎзЛиДеП), Халқ демократик партияси ва Экологик партия ўз номзодларини илгари суриш ҳуқуқига эга бўлади.\nШовот туман адлия бўлими етакчи маслаҳатчиси Ислом Садиқов\nopenbudget.uz да овоз бериш жараёни\naccess_timeСентябрь 06, 2021\nУчастка сайлов комиссияларини таркибини тасдиқлаш тўғрисида\naccess_timeСентябрь 17, 2021\nЎзбекистон Республикаси Президенти сайловини ўтказувчи 12-Хоразм сайлов округи ҳудудида сайлов участкаларини тузиш тўғрисида


“Ўзбекнефтгаз”: Жисмоний ва юридик шахслардан келиб тушган мурожаатларнинг 9 ойлик ҳисоботи таҳлил қилинди — Teletype\n“Ўзбекнефтгаз”: Жисмоний ва юридик шахслардан келиб тушган мурожаатларнинг 9 ойлик ҳисоботи таҳлил қилинди\nЎзбекистон Республикаси “Жисмоний ва юридик шахсларнинг мурожаатлари тўғрисида”ги Қонунининг 23-, 34- ва 35-моддаларига мувофиқ, “Ўзбекнефтгаз” АЖга жорий йилнинг январь-сентябрь ойида келиб тушган мурожаатлар Бошқарув аппарати билан ишлаш департаменти томонидан таҳлил қилинди ва бу бўйича Бошқарув раиси Меҳриддин Абдуллаевга ҳисобот берилди.\nЎтган тўққиз ойда “Ўзбекнефтгаз” АЖга жисмоний ва юридик шахслардан жами 1 459 та мурожаатлар келиб тушган бўлиб, барчаси ўрнатилган тартибда тааллуқлилиги бўйича ижроси учун масъул этиб белгиланган мансабдор шахслар томонидан кўриб чиқилиши таъминланди.\nТаҳлилларга кўра, “Ўзбекнефтгаз” АЖ Бошқаруви марказий аппаратига келиб тушган жами мурожаатлардан, 387 таси (27%) юридик шахслар ва 1 072 таси (73%) жисмоний шахсларга тегишлидир.\n• 739 таси (50%) электрон\n• 463 таси (32%) ёзма\n• 257 таси (18%) оғзаки мурожаатлар ҳисобланади.\nМурожаатларнинг 486 тасида (33%) ишга кириш, 200 тасида (14%) меҳнат муносабатлари,144 тасида (10%) иш ҳақи ва моддий ёрдам кўрсатиш, 72 тасида (5 %) ёқилғи, 64 тасида (4%) раҳбарларнинг ноқонуний ҳатти-ҳаракатлари, қолган 493 тасида (34 %) бошқа масалалар кўтарилган.\nМурожаатларни ҳудудлар кесимида таҳлил қилинганда, асосан Қашқадарё 725 та (49%), Бухоро 234 та (16%), Фарғона 52 та (4%), Жиззах 46 та (4 %), Сурхондарё 39 та (3 %) вилоятларида ҳамда Тошкент шаҳрида 160 та (11%) яшовчи фуқаролардан келиб тушган.\nМурожаатларнинг аксарият қисми жамиятнинг марказий аппаратида ҳал этилган. Назоратга олиб кўриб чиқилган жами 1 459 та мурожаатлардан, 439 таси қаноатлантирилган, 978 таси бўйича тушунтиришлар берилган, 8 таси рад этилган, 34 таси иш жараёнида.\nШунингдек, Ўзбекистон Республикаси Президентининг виртуал қабулхонаси, Халқ қабулхоналаридан жами 736 та мурожаатлар келиб тушган бўлиб, улардан 706 таси ижроси таъминланди, 30 таси кўриб чиқилмоқда.\nЖумладан, Ўзбекистон Республикаси Бош вазири виртуал қабулхонаси сайти орқали жами 27 та мурожаатлар келиб тушган бўлиб, барчасини ижроси таъминланган.


Кўп квартирали уйларни бошқаришнинг янги тартиблари белгиланди » Muzlik.uz - O‘zbekiston yangiliklari\n«Кўп квартирали уйларни бошқариш тўғрисида"ги Қонун президент томонидан имзоланди, дея хабар қилди Адлия вазирлиги матбуот хизмати. Қонунда кўп квартирали уй, умумий мол-мулк каби тушунчалар очиб берилди. Жумладан, кўп квартирали уйга туташ ер участкасига ёхуд бундай уйдаги умумий фойдаланиладиган жойларга мустақил чиқиш йўлакларига эга бўлган икки ва ундан ортиқ квартиралар мажмуи кўп квартирали уй ҳисобланади. Қонунга мувофиқ, кўп квартирали уйни бошқариш усули кўп квартирали уйдаги жойлар мулкдорларининг умумий йиғилишида белгиланади. "Газета.uz"да реклама Кўп квартирали уйни бошқариш қуйидагилар томонидан амалга оширилиши мумкин:бевосита жойларнинг мулкдорлари томонидан;юридик шахс бўлган бошқарувчи ташкилот томонидан ёки жисмоний шахс (якка тартибдаги тадбиркор) бўлган бошқарувчи томонидан шартнома асосида;битта ёки зич жойлашган бир нечта кўп квартирали уйда турар жойларнинг ва яшаш учун мўлжалланмаган жойларнинг мулкдорларини бирлаштирувчи уй-жой мулкдорларининг ширкати бўлган нотижорат ташкилот томонидан. Шунингдек, Қонунга кўра, умумий мол-мулк жойларнинг мулкдорларига умумий улушли мулк ҳуқуқи асосида тегишли бўлади. Агар умумий мол-мулкнинг бошқа шахсга берилиши ёки фойдаланиш учун ўтказилиши бошқа мулкдорларнинг ўз мулк ҳуқуқларини амалга оширишини чеклайдиган бўлса, у бошқа шахсга берилиши ёки фойдаланиш учун ўтказилиши мумкин эмас. Қонунга кўра, Вазирлар Маҳкамаси 2020 йил 1 майгача Тошкент шаҳрининг Яккасарой туманида, Жиззах ва Марғилон шаҳарларида кўп квартирали уйларни бошқаришда ушбу Қонун нормаларини апробация қилиш юзасидан ҳуқуқий эксперимент ўтказади. Ҳуқуқий эксперимент якунлари бўйича 2020 йил 1 июнга қадар бўлган муддатда ушбу Қонун нормаларини янада такомиллаштириш ва уни республиканинг бошқа ҳудудларида қўллаш тўғрисида Қонунчилик палатасига таклиф киритилади. Ушбу Қонун 2020 йил 1 августдан эътиборан кучга киради.\nТошкентда «Пойтахт банк» ташкил этилади


Илон Маск ўз акцияларининг 10 фоизини сотади\nТесла бош директори, ҳозирда дунёдаги энг бой одам деб ҳисобланган Илон Маск компаниядаги 10 фоизга яқин акцияларини сотишгақарор қилди. Буни миллиардернинг ўзи ташкил этган Маскнинг Твиттердаги сўрови иштирокчиларининг деярли 58 фоизи қўллаб-қувватлади.\nМаск шанба куни твиттерда, агар фойдаланувчилар бу ғояни маъқулласа, ўз акцияларининг 10 фоизини сотишини айтди. Сўровда 3,5 миллиондан ортиқ фойдаланувчи иштирок этди, деб хабар беради «Америка Овози».\n«Мен ҳар қандай натижага рози бўлишга тайёр эдим», — деди Маск овоз бериш якунида.\nУ сўровни ўтказганини «сўнгги пайтларда амалга оширилмаган фойда солиқ тўлашдан бўйин товлаш воситаси экани ҳақида кўп гапирилаётгани» билан изоҳлади, шунинг учун у Tesla акцияларининг 10 фоизини сотиш ҳақида ўйлай бошлаган. У маош ёки мукофот олмаслигини, фақат акциялари борлигини таъкидлади. Вариантлар киритилган ҳолда, Маск яқинда бозор қиймати 1 триллион доллардан ортиқ бўлган дунёдаги энг қиммат автомобиль компанияси Teslaнинг 23 фоизига эгалик қилади. Reuters агентлигининг ҳисоб-китобларига кўра, жума кунги савдолар якунида Маскнинг 10 фоиз акциялари тахминан 21 миллиард долларга баҳоланган.\nСенатдаги демократ президент Жо Байденнинг ижтимоий харажатлар дастурини молиялаштириш учун миллиардерларнинг акциялари ва бошқа савдо активларига солиқ солишни таклиф қилишди ва уларга сармоядан олинадиган даромад солиғини номаълум муддатга кечиктириш имконини берувчи бўшлиқни ёпишни таклиф қилишди.\nМаск бу таклифни танқид қилиб, шундай деди: «Охир-оқибат, уларда бегоналарнинг пули тугайди, кейин эса сизнинг ортингиздан келишади».


Архивы ТАКЛИФ - tafsilar.info\n12 Yanvar 10:31 by Редакция\nАҚШ Россияни Байденнинг инаугурациясига таклиф қилди. АҚШда 2021 йил 20-январда АҚШнинг янги сайланган президенти Жозеф Байденнинг инаугурацияси бўлиб ўтади. Россия тантанали тадбирга таклифнома олди. Россиянинг Вашингтондаги дипломатик ваколатхонаси элчи даражасида иштирок этиш режалаштирилганлигини айтди. «Таклифнома қабул қилинди. Элчи даражасида иштирок этиш режалаштирилган», – деди элчихона вакили. Одатда, президентнинг инаугурациясида хорижий элчилар қатнашадилар, аммо бу йил\n14 Dekabr 17:53 by Редакция\nЎзбекистон Республикаси Президенти Шавкат Мирзиёев Ҳиндистон Республикаси Бош вазири Нарендра Моди билан онлайн учрашувида уни 2021 йилда Ўзбекистонга ташриф буюришга таклиф қилди. Саммит кун тартибига сиёсий мулоқотни янада чуқурлаштириш, савдо-иқтисодий, сармоявий, молиявий-техник, таълим, маданий-гуманитар ва бошқа соҳалардаги икки томонлама ҳамкорликни кенгайтириш масалалари киритилган. Шунингдек, улар дунёдаги вазият ва минтақавий ҳамкорлик истиқболлари тўғрисида фикр алмашдилар. «Учрашув\n03 Noyabr 12:17 by Редакция\nЎзбекистон Қозоғистон маҳсулотларини мамлакатга импортини кўпайтириш имкониятларини кўриб чиқмоқда. Қозоғистон ўзбек бозорига етказиб берадиган 64 та товар маҳсулотини таклиф қилди. Бу Тошкентда Бош вазир ўринбосари Роман Скляр бошчилигидаги Қозоғистон ҳукумат делегатсияси билан бўлиб ўтган музокаралар натижасида маълум бўлди. «Биз учун Ўзбекистон минтақадаги асосий савдо шериги. Биз бу йил ўзаро савдо айланмасини 5 миллиард долларга етказишни\n07 Oktabr 16:40 by Редакция\nИчки ишлар вазирлиги йул ички ишлар инспекторларининг иштирокисиз йул-транспорт ҳодисаларини рўйхатдан ўтказиш имкониятини таъминлаш ташаббуси билан чиқди. Норматив ҳужжатлар лойиҳаларини муҳокама қилиш порталида Ўзбекистон Республикаси Вазирлар Маҳкамасининг «Автотранспорт воситалари эгаларининг фуқаролик жавобгарлигини мажбурий суғурта қилиш қоидаларига ўзгартиш ва қўшимчалар киритиш тўғрисида» ги қарори лойиҳаси эълон қилинди. Лойиҳа Ички ишлар вазирлиги томонидан Президентнинг 2020 йил 2


– Меҳнатга лаёқатсизлик варақалари, қоида тариқасида, давлат соғлиқни сақлаш тизими даволовчи шифокорлари томонидан берилади. Шу жумладан – вазирликлар, идоралар ва бошқа давлат ташкилотларига қарашли даволаш-профилактика муассасаларининг (ДПМ) даволовчи шифокорлари томонидан берилади.\nБироқ хусусий ДПМ ҳам «касаллик варақа»лари беришга ҳақли, башарти:\nулар стационар шароитда фаолият юритаётган бўлса (Йўриқноманинг 5-б., АВ рақами 2667, 17.04.2015 й.).\nфизиотерапия, даволаш физкультураси ва спорт тиббиёти ихтисосликлари бўйича тиббий муассасалар (Йўриқноманинг 6-б.).\nШу тариқа, хусусий клиника томонидан берилган «касаллик варақаси» умумий асосларда қабул қилинади ва ҳақ тўланади. Бироқ бу айнан белгиланган шакл бўйича меҳнатга лаёқатсизлик варақаси (Йўриқномага 2-илова) бўлиши керак, маълумотнома эмас. Сабаби айнан варақа нафақа тўлаш учун асос ҳисобланади, маълумотнома бўйича эса шахс ишдан (ўқишдан) нафақа ҳуқуқисиз озод этилади (Йўриқноманинг 2-б.).\nамбулатория шароитида 14 ёшга тўлмаган боланинг парваришга муҳтожлик даври 14 календарь кундан ошганлиги (Йўриқноманинг 3-б).\nВақтинча меҳнатга қобилиятсизлик нафақаси ойига бир марта – ойнинг иккинчи ярми учун бериладиган иш ҳақи билан бирга тўланади (Низомнинг 7-б., АВ рақами 1136, 8.05.2002 й.).\nҚоидага кўра, ходимлар вақтинча меҳнатга қобилиятсизлик муддати тугаганидан сўнг чиқишининг биринчи кунидаёқ бюллетенни тақдим этадилар. Бироқ касаллик давом этса, ходим уни навбатдаги иш ҳақи берилиши вақти келганда топшириши мумкин (Низомнинг 94-б.).\nШунингдек эслатиб ўтамиз, вақтинча меҳнатга қобилиятсизлик нафақасини ҳам давлат, ҳам хусусий компаниялар-иш берувчилар тўлашлари шарт (Низомнинг 1-б.). Мазкур мажбуриятдан бўйин товлаш БҲМнинг 10 бараваридан 15 бараваригача жарима солиш, ҳуқуқбузарлик маъмурий жазо чораси қўлланилганидан кейин бир йил давомида такроран содир этилган бўлса – БҲМнинг 15 бараваридан 30 бараваригача жарима солишга сабаб бўлади (МЖТКнинг 49-3-м.).\nЛенара Хикматова, «Norma» МЧЖнинг меҳнат ҳуқуқи бўйича эксперти.


Абдулла Абдулла Афғонистондаги терорчиларни огоҳлантирди - Parstoday\nоктябр 26, 2020 16:00 Asia/Tashkent\nАбдулла Абдулла Афғонистондаги террорчи гуруҳларни огоҳлантирди\nАфғонистон олий ярашиш бўйича кенгаши раҳбари Афғонистондаги Ал-Қоида ва ИШИД террорчиларини огоҳлантирди.\nОво ахборот агентлигинг хабар қилишича, бугун Абдулла Абдулла мамлакат хавфсизлик кучлари томонидан Афғонистоннинг Ғазни вилоятида Толибон гуруҳи етакчиси Абумуҳсин Алмисрийни ўлдирилганига ишора қилиб, террорчик гуруҳлар айниқса Ал-Қоида ва ИШИД террорчилари ўз етакчиларини ўлдирилганидан кейин Афғонистон улар учун бошқа тинч ва хавфсиз жой бўлмаганини сезишлари лозим деб изоҳлади.\nАфғонистон олий ярашув бўйича кенгаши раиси ўз сўзларида Абумуҳсин Алмисрий Ал-Қоида террорчилик гуруҳининг етакчилари ва юқори даражали аъзоларидан бири бўлганини ва минтақада турли хил терактлар ташкил этиш ва амалга ошириш иштирок этганини қўшимча қилди.\nАбдулла Абдулла шунингдек Афғонистонда адолатли, умумий тинлик ўрнатиш билан бу мамлакатда террорчилик гуруҳлларнинг фаолияти ва ҳаракатлари абадий тўхтатилишини таъкидлади.\nАфғонистон миллий хавфсизлик агентлиги бундан икки кун олдин Афғонистон хавфсизлик кучлари Ал-Қоида террорчи гуруҳининг етакчиларидан бири Абумуҳсин Алмисрийни Ғазни вилоятида ўлдирганини хабар қилганди.\nТолибон гуруҳи афғон давлат кучларини урушдан воз кечишга чақирди


Университет тарихи | Karakalpak state university\nАсрлар мобайнида шаклланган миллат заковати, бебаҳо тарихий-маданий обидалар, бетакрор бадиий ижод, фан ва таълимни яхлитлаштирган масжид-мадрасаларни кўз қорачиғидай асраган халқимиз учун буюк ҳамда муқаддас даргоҳлардан бири Қорақалпоқ давлат университети ҳисобланади. Жорий маскан ҳозирги кунда минтақа сиёсий, иқтисодий, маънавий, ижтимоий ҳамда маданий ҳаёти ажралмас қисмига айланаёзган.\nБердақ номидаги Қорақалпоқ давлат университети Республикамиз таълим-тарбия жабҳаси, маънавият, спорт ва маданият марказларидан бири сифатида мамлакатимиз юксалишига муносиб ҳисса қўшиб келмоқда. Айниқса, у жамият асосий бўгини – ёшлар ақлий салоҳияти, эътикоди ва дунёкарашини тарбиялайдиган, жаҳон ҳамжамиятида юз бераётган сиёсий-иқтисодий янгиланишларга фаол муносабат билдирадиган ҳамда маънавий дунёси бой, етук кадрлар тайёрлашда асосий ўринлардан бирини эгаллайди.\n43 йиллик тарихий санаси ҳалқасида университетимиз Ўзбекистон Республикаси олий ўқув юртлари орасида нуфузли таълим даргоҳига айланди. Олий муассасада сифатли ўқитиш тизими ёш авлод маънавий дунёсини бойитиш, уларда ватанпарварлик ҳамда инсонийлик ҳиссини тарбиялаш, миллий қадриятлар ва маданиятга садоқат руҳини мустаҳкамлаш ҳамда илм-фанни янада такомиллаштириш жараёнига қоришиб кетади.\nУниверситет жорий замонавий қиёфаси, эришган ютуқларига фахр ва шукроналик туйғуси билан бирга ушбу ютуқларнинг натижаси билим даргоҳининг ўтган тарихий йўлига назар ташлаб, уни ташкил этиш ва оёққа туришидаги машаққатли меҳнатлари, тинимсиз изланишлари, шунингдек, ушбу даргоҳга меҳнати сингган фидойи инсонларнинг улуғ ишларини ёдга олиш лозим.\nРеспубликанинг иқтисодиёти ва маданиятининг жадал ривожланиши, турли хил тоифадаги мутахассисларнинг ортиб бориши Қорақалпоқ давлат университетининг ташкил этилишига бўлган талабни оширди. Қорақалпоқ давлат педагогика институтининг университетга айлантириш масаласи 1950-йилларнинг охирида кўтарилган. Қорақалпоғистонда педагогика институт асосида университет очиш масаласи энг дастлаб Қорқалпоғистон вилояти партия комитетининг XVI конференциясида (11-12-январь, 1958-йил) шу даврдаги педагогик институт ректори академик С.Камалов томонидан қўйилган.\n1960-йилнинг иккинчи ярмидан бошлаб Қорақалпоғистон ҳукумат рахбарлари педагогик институт базасида университет ташкил қилиш ишига киришди. Шу вақтдаги республика раҳбарлари ва педагогик институт ректоратининг тинимсиз ҳаракатлари натижасида 1974-йили 26-февральда Марказий Комитетнинг «Нукус давлат университетини очиш ҳақида»ги қарорининг имзоланишига еришилди. Бу қарорга асосланиб 1974-йили собиқ иттифоқ Вазирлар Кенгашининг қарори, шу йили 7-майда Олий ва ўрта махсус таълим муассассалари вазирлигининг буйруғи, 21-майда Ўзбекистон ҳукуматининг қарори эълон қилинди. 1974-йилнинг 14-июнида Қорақалпоғистон ҳукумати томонидан «Нукус давлат университетини ташкил қилиш хақида»ги қарор қабул қилинди.\n1976-йилнинг 1-сентябридан бошлаб Нукус давлат университети таълим маскани сифатида ўз ишини бошлади. У собиқ ўқитувчилар институтининг тайёрлов бўлими (1934-йили), ўқитувчилар институти (1935-йили), педагогик институт (1944-йили) каби босқичларни босиб ўтиб, республикамиздаги етакчи олий ўқув юрти сифатида бўй кўрсатди. 1992-йилдан Қорақалпоғистон Республикаси Жоқари Кенгесининг қарори билан Т.Г.Шевченко номидаги Нукус давлат университети Бердақ номидаги Қорақалпоқ давлат университети бўлиб қайта номланди.\nБердақ номидаги Қорақалпоқ давлат университети Ўзбекистонда Тошкент, Самарқанд университетларидан кейинги учинчи университет бўлиб очилган эди. Университетнинг очилиши бутун республика тарихида катта воқеа бўлди, у ҳудудимиздаги фан ва таълим, маданият, иқтисодиёт ва саноат ривожланишига кучли таъсир кўрсатди.\nУниверситетнинг моддий-техник базасини мустаҳкамлаш, уни илмий даражали профессор-ўқитувчилар билан тўлдириш, дарслик ва илмий адабиётлар билан таъминлаш, янги лабораториялар билан таъминлаш шу даврнинг кун тартибидаги муаммолари эди. Бу ишларни ташкил қилишда университетнинг биринчи ректори тиббиёт фанлари доктори, академик Чарджов Абдировнинг (1976-1985) хизматлари алоҳида бўлди.\nҚорақалпоғистонда фаннинг ривожланишида, илмий кадрларни тайёрлашда, университет ҳудудий ва чет эл олий таълим муассасалари билан алоқаларни кенгайтиришда универитет ректори филология фанлари доктори, академик М.К.Нурмухамедовнинг (1985-1986) ўрни бошқача.\nУниверситет ривожланишнинг кейинги босқичларида 1986-1998 йилларда ректор лавозимида ишлаган филология фанлари доктори, профессор К.Мамбетовнинг ҳам алоҳида ўрни бор. Университет иккинчи ўқув биносининг ва талабалар турар жойларининг қурилиши Бердақ миллий музейининг очилиши университет ёнида филология фанлари дастлаб номзодлик, кейинчалик докторлик диссертацияларни ҳимоя қилиш бўйича Ихтисослаштирилган кенгашнинг тузилиши, аспирантура мутахассислигининг кенгайтирилиши, университет профессор-ўқитувчиларининг чет элларда тажрибасини ошириш учун имкониятлар яратиб бериш сингари ташкилий ишлар университет ректори, профессор Қ.Ўтениязовнинг (1989-2005) фаолияти натижасида амалга оширилди.\n2005-2012 йилларда биология фанлари доктори, профессор Азат Матчанов ректор лавозимида ишлаган даврида янгидан магистратура мутахассиликлари ташкил қилинди. «Бердақ номидаги Қорақалпоқ давлат университети ахборотномаси» илмий журнали ташкил қилинди. Университетнинг моддий техник базасини бойитиш, замонавий асбоб ускуналар ва технологиялар билан таъминлаш замон талабига мос янги мутахассиликларни ташкил қилишда университет ректори М. Жумановнинг хизматлари катта бўлди.\nМустақиллик йиллари давлатимизда қишлоқ хўжалигининг, саноатнинг жадал ривожланиши кадрларга бўлган талабни оширди. Шу университетда янги бакалавр таълим йўналишлари ва магистратура мутахассисликлари очилиб, нефт ва газни қайта ишлаш, кимё, енгил саноат маҳсулотларини қайта ишлаш технологиялари, қурилиш, ихтиология, электроенергетика йўналишларида мутахассислар етиштириш кўлами ва сифати ўсди. Бу мутахассисликларнинг очилиши давлатимизнинг йирик қурилишлари ҳисобланган Қўнғирот сода заводи, “Сургил” газни қайта ишлаш комплексига мутахассисларни тайёрлаш йўналишининг бир бўғини ҳисобланади.\nЎзбекистон Республикаси Президентининг 2011-йил 20-майдаги ПҚ 1533-сонли қарори асосида давлатимиздаги саноқли олий ўқув юртлари қайта тиклаш ва таъмирлаш дастурига киритилган бўлиб, шуларнинг бири Қорақалпоқ давлат университети бўлди. Ушбу қарор асосида университетнинг таъмирлаш ва қайта тиклаш ишлари учун кейинги уч йилда давлат томонидан катта маблағ ажратилди. Бугунги кунда университетнинг бош биноси ва 2,3,4-сонли ўқув биноси, 3-сонли талабалар турар жойи ва Бердақ миллий музейи йирик cапитал таъмирлашдан чиқарилиб, фойдаланишга топширилди. Айниқса, 24х42 м ҳажмдаги “Спорт комлекс”ининг янгидан қурилиши давлатимизда ўқув юртларига бўлган алоҳида эътиборнинг, ёшларга яратилаётган кенг имкониятларнинг кўриниши ҳисобланади. Университет бош биноси олдининг замонавий кўринишда ободонлаштирилиши ва безатилиши унинг янгиланган кўринишига ўзгача кўрк бағишлайди.\nҲозирги кунда университетда ёшларнинг билим олиши учун барча имкониятлар яратилган. Замонавий ахборот технологиялари билан жиҳозланган аудиториялар, лингафон хоналари, лабораториялар, бепул интернет тармоиғига кирувчи wифи зоналари, электрон кутубхона, компютер синфлари, электрон доскалар ва бошқалар талабалар хизматида.\nЎқув жараёнига моодле тизими жорий этилиб, талабаларнинг мустақил таълим олишига кенг имкониятлар яратилган. Университетнинг www.karsu.uz сайти Ўзбекистон Республикаси оилй ўқув юртлари сайтлари орасида етакчи ўринни эгаллаб турганлигининг ўзи ушбу ўқув даргоҳида ўқув жараёнида ахборот технологияларидан самарали фойдаланилаётганлигининг далолати ҳисобланади.\nТалаба ёшларга билим бериш билан бирга уларни руҳий комилликка тарбиялашда университетнинг “Ҳурлиман” халқ ансамбли қирқ йилдан ортиқ вақтдан бери хизмат қилиб келмоқда. Ансамбл республика бўйича ўтказиладиган байрам кечалари ва халқаро фестивалларга қатнашиб, миллий маданиятимизни кенг тарғиб қилишга ҳисса қўшиб келмоқда.\nСанъатга қизиқувчи, талантли ёшлардан ташкил қилинган «Жайҳун» талабалар театр студияси Ўзбекистон миқёсида ўтазилган танловларда ғолиб бўлиб, университет номини кўкларга кўтармоқда.\nМиллий маданиятимиз ва қадриятларимизнинг тимсоли бўлган Бердақ миллий музейи фақат университетнинггина эмас, балки, бутун республикамизнинг фахри ҳисобланади.\nТалабаларни юртимизда юз бераётган ўзгаришлар, университет ҳаётидаги янгиликлардан хабардор қилишда «Қорақалпоқ университети» газетаси ва университет радиоузели хизмат қилмоқда. Давлат томонидан университетга, унда таълим олаётган ёшларга яратилаётган кенг имкониятлар ўз натижасини бермоқда. Университет ёшлари орасида Президент, Навоий, Улуғбек стипендиянтлари, Зулфия номидаги мукофоти, «Ниҳол» мукофоти совриндорлари, Республика ва халқаро танловларининг ғолиблари, Жаҳон ва Осиё чемпионлари етишиб чиқмоқда.\nУниверситет профессор-ўқитувчилари педагогик фаолият билан биргаликда илмий тадқиқот соҳасида ҳам катта натижаларни қўлга киритмоқда. 48 нафар фан доктори ва профессор, 200 нафардан кўпроқ фан номзодлари ва доцентлар ёшларга таълим тарбия бериб келмоқда. Улар орасида ўзларининг педагогик маҳорати ва илмий тадқиқот салоҳияти билан халқаро ва республика танловларида ғолиб бўлган профессор-ўқитувчилар ҳам бор.\nБугунги кунда кадрлар тайёрлашнинг кўп босқичли системасини амалга оширишда бакалавр таълим йўналиши бўйича 49 та, магистратура босқичида 20 та мутахассислик бўйича ёшлар таълим олмоқда.\nУниверситет жамоати бундан кейин ҳам катта мувафаққиятларни қўлга киритиб, мустақил юртимизнинг ёрқин келажаги йўлида хизмат қилади. Таълим муассасасининг янгича чиройига, унда яратилган барча имкониятларга, таълим олаётган ёшларга хавас киласа арзийди.


ЎзА - Лоғон қишлоғида қўшма корхона иш бошлади\nЛоғон қишлоғида қўшма корхона иш бошлади\nФарғона вилояти Фарғона туманида “Vodiy-Shoes” масъулияти чекланган жамияти шаклидаги Ўзбекистон – АҚШ қўшма корхонаси иш бошлади.\nМустақиллигимизнинг 28 йиллик байрамига туҳфа бўлган йирик корхонанинг очилиш маросимида мамлакатимизда сўнгги йилларда амалга оширилаётган ислоҳотлар энг чекка ҳудудларда ҳам саноат салоҳиятини янада юксалтиришга хизмат қилаётгани таъкидланди.\nМамлакатимизда тўғридан-тўғри инвестицияларни жалб этиш, қишлоққа саноатни олиб кириш ва аҳоли бандлигини таъминлаш мақсадида кўплаб лойиҳалар амалга оширилмоқда. Фаол инвестициялар ва ижтимоий ривожланиш йилида бу борадаги ишларнинг кўлами янада кенгаймоқда. Бугунги кунда Фарғона туманида кичик бизнес ва хусусий тадбиркорликни қўллаб-қувватлаш, ички ва ташқи бозорда рақобатбардош, экспортбоп маҳсулотлар ишлаб чиқаришга шароит яратиш, ишлаб чиқаришга замонавий технологияларни жорий этиш, шу орқали янги иш ўринлари яратишга алоҳида эътибор қаратилаётир. Лоғон қишлоғида иш бошлаган мазкур қўшма корхона ҳам ана ишларнинг амалдаги самарасидир.\n– Янги қурилган қўшма корхонамизда эркаклар, аёллар ва болалар учун бежирим ва сифатли пойабзаллар ишлаб чиқарилади, – дейди қўшма корхона директори Умарали Қамбаров. – Умумий лойиҳа қиймати 8,5 миллион доллар бўлган корхонада Германия, Чехия ва Италиядан келтирилган замонавий асбоб-ускуна ва технологиялар ўрнатилди. Маҳсулотлар асосан маҳаллий хомашёдан тайёрланади. Бу ерда 150 нафар маҳаллий ёшлар иш билан таъминланди. Бир кунда 2 минг 500 жуфт пойабзаллар ишлаб чиқариш имконияти мавжуд.\nТадбир иштирокчилари қўшма корхонанинг иш жараёни билан танишди.\nҚўшма корхонанинг очилиш маросимида Ўзбекистон Республикаси Президентининг маслаҳатчиси Т. Худайбергенов, Фарғона вилояти ҳокими Ш. Ғаниев, Тожикистоннинг мамлакатимиздаги Фавқулодда ва мухтор элчиси С.Имомий иштирок этди.\nМ. СУЛАЙМОНОВ, М.ҚОДИРОВ (сурат), ЎзА


Ясунари Кавабата. Италия ҳақида қўшиқ (ҳикоя) | www.ziyouz.uz\nБош саҳифа Жаҳон насри онлайн антологиясиЯсунари Кавабата (1899-1972; Япония)Ясунари Кавабата. Италия ҳақида қўшиқ (ҳикоя)\nУни бошдан-оёқ аланга қамраб олган эди. У жон аччиғида дод солар, ирғишлар ва жазава ичида қўлларини силтарди. Худди аланга қанотларини куйдирган парвонадек…\nДастлаб жуда қаттиқ портлаш овози эшитилди, зум ўтмай тажрибахонадан йўлакка бамисли гуриллаб ёнаётган улкан машъала отилиб чиқди…\nХоналаридан югуриб чиққан одамларни ёнаётган кимсадан кўра, унинг ақл бовар қилмас даражада баланд-баланд ирғишлашлари ҳайратга соларди. Худди чигирткани ўтда куйдиришаётгандек атрофга чирс-чирс учқунлар сачрарди. Ўт-олов ичида қолган жон қандай қилиб бўлса ҳам бу азобдан халос бўлишга талпинмоқда эди.\nБир пайтлар баландликка сакраш бўйича профессор Ториига тараф топилмас, у ҳатто олимпия ўйинларида ҳам қатнашиш шарафига муяссар бўлган эди. Ёру биродарлари билан ҳамкасблари шунга ишора қилишиб, профессорнинг шашти жуда баланд-да, дея аския қилишарди. Лекин ҳозир ҳазилнинг ўрни эмасди. Профессорнинг жон азобидан типирчилаши юракларни ларзага солар, унинг дод-фарёди тилка-пора қилинаётган дарранданинг ваҳшиёна фарёдини эслатарди.\nПрофессорнинг эгнидаги оппоқ халат куйиб, қоп-қора увадаси қолган, ёниб тугаёзган кўйлаги қора қурум сингари учиб тушарди. Куйган афтига қараб бўлмасди, оғриқ зўридан қорачиқлари кенгайиб кетган кўзлари саросима ичида ёнар ва косасидан отилиб чиқай-отилиб чиқай дерди.\nПрофессорнинг устидан спирт тўкилиб кетиб, у росмана машъала каби гуруллаб ёнмоқда эди.\nТажрибахонадан буралиб-бурқсиб қуюқ тутун чиқарди. Аланганинг аёвсиз тили йўлакка ҳам етиб қолган эди. Ичкарида кимёвий моддалар солинган шиша идишлар қасира-қусур ёриларди. Ёрдамга ошиққан ҳамкасблардан бири шошиб камзулини ечди-да, чойшабдек ёйиб, профессорнинг устига ташлади. Унга эргашиб яна бир неча киши шундай қилди. Профессорни авайлаб полга ётқиздилар.\nҲамма ёқдан бақирган-чақирган овозлар эшитиларди.\n– Ўт ўчирув баллони қани? Ўт ўчирувчиларнинг қувурини топинглар!\n– Тезроқ қоғозларни олиб чиқинг!\n– Огоҳлантириш тугмасини босинг!\n– Врач! Врач қани! Тезроқ! Чақиринг!\n– Ўт ўчирувчилар бошқармасига хабар беринглар!\n– Вой, Сакико қани?! Сакикога нима бўлди?!\n– Вой-й, Сакико эсимиздан чиқибди-ку! – йигитлардан бири шундай деганча, ўзини гуриллаб ёнаётган тажрибахонага урди. Ичкаридан кетма-кет палахмондан отилган тошдек бир каламуш отилиб чиқди. Чамаси бу каламуш тажриба учун сақланган қафасдан қутулиб чиққан эди.\nСакико тақдирга тан бергандек, қотиб турарди. У тириклайин ёниб кетишга шай бўлиб турганга ўхшарди. Деразадан тушаётган тонг қуёшининг жилвагар нурлари унинг елкаларини ёритарди. Дераза ортида шивалаб ёққан ёмғирда чайилган покиза, ям-яшил япроқлар оҳиста чайқаларди.\nСакиконинг этаги ёниб, аланга биланглаб юқорига кўтарилмоқда эди. Қиз ҳайкалдек қотиб турар, аланга қизнинг кофтасини аёвсиз қамраб олганди.\n– Эсинг жойидами, – дея қичқирди бояги йигит ва бир тортиб унинг юбкасини, сўнг жон-жаҳди билан тутай бошлаган ичкўйлагининг этагини юлқиб олди.\nСакико бирдан уйғониб кетгандек илкис чўққайиб олди-да, қўллари билан яланғоч оёқларини яширмоқчи бўлди, бироқ улгуролмай ёнбоши билан йиқилди-да, ҳушдан кетди.\nЙигит Сакикони кўтариб тажрибахонадан йўлакка олиб чиқди.\nПайсалга солмай жароҳатланганларнинг икковини ҳам касалхонага олиб кетишди.\nПрофессор Тории баданининг қарийб учдан икки қисми куйиб кетган эди: бундай одамнинг соғайишидан умид қилиб бўлмасди, лекин шунга қарамай, профессор ҳеч кимнинг кўмагисиз касалхона йўлаги бўйлаб палата томон йўрғалаб кетди. Унинг эски қадрдони бўлмиш телефонда огоҳлантирилган врач унга пешвоз чиққанида профессор Тории аудиторияда гапиравериб одатланиб қолган тарзда тушунарли ва лўнда қилиб дўриллади:\n– Келганинг учун ташаккур. Тажрибахонага ўт тушди. Ҳаммаси ёниб кетди. Мен ҳам чакки қовурилганим йўқ, шекилли.\nПрофессор ўзини бардам ва тетик тутаётгани билан барибир унинг кўриниши одамнинг ўтакасини ёрарди: қошлари билан киприги батамом куйиб тушган, қавариб, гўштлари чиқиб қолган қип-қизил юзининг бадбуруш ниқобдан фарқи қолмаган эди.\nПрофессорни каравотга ётқизганларида у қақшатқич оғриқдан инграй бошлади. Лекин бу узоқ чўзилмади, кўп ўтмай у алаҳлашга тушди. У энди инграмас, балки ўзини у ёқдан-бу ёққа отиб, дод соларди. Дастлаб ҳамма ёғига қалин қилиб малҳам суртишди, кейин бошдан-оёқ бинт билан ўраб-чирмаб ташлашди. Ҳолбуки, бу малҳамнинг шифобахшлигига врачларнинг ўзи ҳам ишонмасди. Яширишдан фойда йўқ – қон қуйишдан ҳам нажот кутмасдилар. Кейинчалик виждонлари қийналиб юрмаслиги учунгина бу чораларни қўллашган эди. Қўшни полкдан ўн чоғлик ёш-ёш аскарларни чақиртириб, ҳаш-паш дегунча уларни текширишди, сўнг уларнинг қонидан олиб профессорга қуйишди, аммо бу ҳам ёрдам бермаслигини жуда яхши билишарди.\nОрадан бир мунча вақт ўтиб, тери касалликлари бўлимининг бошлиғи келиб кетгач, жароҳатланганларни текшириб кўриш учун терапия бўлимининг бошлиғи ташриф буюрди. Аммо бошдан-оёқ дока билан ўраб боғланган бемор алаҳсираб ўзини тинмай у ёқдан-бу ёққа отаётгани сабабли терапевт яхшилаб текшириш у ёқда турсин, лоақал томир уришига ҳам қулоқ сололмади.\nБорди-ю бунинг иложини қилди ҳам дейлик, аммо қўлидан нима келади? Бемор бошида атиги икки дақиқа ўтирган терапевт унга умидсиз назар солди-да, индамай палатадан чиқиб кетди. Тиббиёт нуқтаи назаридан қараганда профессор Ториининг ажали етган эди.\nСакиконинг палатаси билан профессор ётган палата ораси унчалик узоқ эмасди, шу сабабли унинг инграшлари бемалол эшитилиб турарди.\nСакикодан хабар олгани келган дугоналари бир овоздан:\n– Фалокат ёмон нарса, лекин юзинг қилчалик ҳам куймадими, шунга шукур қилавер, – деб кўнглини кўтарган бўлишди.\nСакико юзини ёстиққа буркаб, ҳўнг-ҳўнг йиғлади.\nУнинг ўнг оёғи човига қадар дока билан ўралган эди. Шу оёғи жонсиз, ёғоч оёқдек туюларди-ю, бироқ шу билан бирга оёғи ҳам қақшар, ҳам ачишар ва қизгина оғриққа чидаёлмай тишини-тишига босиб ётарди. Наҳотки у оёғидан ажраб ногирон бўлиб қолса?!\nСакико илк маротаба эрга тегиш ҳақида ўйлади. Бу фикр бамисли бир игна сингари миясига санчилди-ю, сиқилиб кетганидан юрагида оғриқ қўзғалди.\nУстидаги кўйлаги ёна бошлагач, у бирдан ҳам жисман, ҳам руҳан улғайиб қолгандек бўлди ва айни чоқда алланечук ёш болага ўхшаб қолганди. Бу ҳиссиётлар ўз ҳолича алоҳида-алоҳида жунбишга келар, бир-бирига бўйсунмас эди.\nЧамаси, мана шу туғён туфайли у қаттиқ жазавага тушмоқда эди.\nРуҳий талваса ва изтиробдан кейин Сакико бирдан ҳаётни тўла ҳис қилмоқ лаззати ва қувончини бутун вужуди-ла туйди.\nАлҳол унинг ғам-ғуссага ботган ва аянчли дунёси ёришиб кетгандек бўлди-ю, барибир дили равшан тортмади. Унинг учун ҳаётнинг маъниси куйган баданидаги оғриқдан иборат бўлиб қолган.\nПрофессор Ториининг саломатлиги ҳақида у кўп ҳам куюнавермасди. Унга ачинарди, лекин унинг учун сиқилмас эди. Уни энди ўзининг шахсий ҳаёти қизиқтирарди.\nСакико шу йил баҳорда мусиқа билим юртининг вокал бўлимини тугатган, бироқ ҳеч кутилмаганда илмий ходим, ҳарбий врачнинг ёрдамчиси бўлиб қолганди. Бу ақл бовар қилмайдиган воқеа эди, лекин бизнинг замонамизда, айниқса, аёллар орасида учраб туради.\nШунга ўхшаш воқеа профессор Ториининг ҳаётида ҳам юз берганди. Спортга ниҳоятда берилиб кетганига қарамай, у айримларга ўхшаб ўқишни ташлаб юбормади. Эҳтимол, хусусий эмас, давлат билим юртида ўқиганлиги сабаб бўлгандир. Лекин нима бўлган тақдирда ҳам илмга бўлган интилиш юксак ақл-идрокдан дарак беради, дегани эмасди. Спорт соҳасида ҳам у бирон-бир яхши натижага эришмаганди.\nАжойиб кунларнинг бирида ҳамманинг жон-дили бўлиб қолиши учун айнан нима ёрдам берди – оғир-вазмин феъл-атворими ёки табиатими – айтиш қийин эди. У кишибилмас равишда спорт соҳасида кўтарилиб кетди. Мусобақаларда шахсан қатнашмагани билан ташкилотчи ва раҳбар сифатида шуҳрат қозонди. Спорт машғулотларининг илмий тизими ҳаммадан бурун спорт тиббиётига таяниши керак, деган фикр унинг кашфиёти эмасди, бироқ кўпинча бундай антиқа, фавқулодда фикрни мен ўйлаб топганман деб ўйларди. Аслини олганда унинг бирдан-бир хизмати, бу соҳага дарҳол жону дили билан аҳамият бергани эди. Йирик олимлар менсимаган ва аҳамият беришга арзимайди, деб ҳисоблаган статистика фикру хаёлини эгаллаб олди. Ушбу соҳа статистик спортни ривожлантиришга озми-кўпми наф берди.\nШундай қилиб у машҳур бўлиб кетди. Етакчи газеталар спорт бўлимида унинг суҳбатларини эълон қилдилар.\nСпорт билан уруш жуда катта куч ва ирода талаб этади. Шу жиҳатдан, буларнинг орасида аллақандай умумийлик мавжуд. Бунинг устига мамлакатда бағоят оғир шароит юзага келиб, уруш кайфияти кучая бошлаганидан бери қурол-яроғ ва заҳарли газлар соҳасидаги илмий текширишлар билан бир қаторда илм-фаннинг ҳарбий тиббиёт деб аташ мумкин бўлган соҳаси ҳам ривожлана бошлади. Аста-секин бу соҳанинг ўз мутахассислари пайдо бўлди. Илмий тадқиқот олиб бориш учун тиббиёт факультети кафедраларига жўнатилган ҳарбий врачларнинг сони ҳам кескин кўпайди. Ўз навбатида олий тиббиёт билим юртлари ҳамкорлик учун ўз олимларини армияга юборадиган бўлдилар.\nПрофессор Ториининг бу йўлдан бориш нияти йўқ эди, аммо кунларнинг бирида у ўз-ўзидан ҳарбий тиббиёт бўйича ёш мутахассислардан бирига айланди-қолди. Ўтган умрига назар сола туриб, Тории ҳайратдан ёқа ушламоғи даркор эди, бироқ ҳар бир нарсанинг моҳияти билан қизиқавермайдиган шахс бўлгани учун ортиқ бош қотириб ўтирмай, бутун вужуди билан замонанинг муҳим муаммоларини ҳал этишга киришди.\nУ шов-шув кўтарилса бас, бир сантиметр баландроққа сакраб жонидан кечишга ҳам тайёр бўлган спортчилар сирасига кирарди.\nСпорт тиббиёти бўйича фан доктори илмий унвони ва профессор деган фахрий номга эга бўлиш амримаҳол эди. Лекин ҳарбий тиббиётда илмий унвон ва даража ҳаддан зиёд осон бериларди.\nТориининг қўлёзмаси билан бор-йўғи биргина профессор – илмий кенгаш раиси танишиб чиқди, холос. Профессор диссертациянинг мавзуси ҳарбий сир ҳисобланади, шунга кўра, уни эълон қилиш мумкин эмас, бироқ ушбу диссертация жанг олиб бориш муаммоларини ишлаб чиқишга жуда катта ҳисса қўшувчи тадқиқот эканлиги учун ниҳоятда қимматли, деб ахборот берди. Профессорлар кенгаши Ториига докторлик илмий унвони берилишини бир овоздан маъқул деб топди.\nТориининг илмий иши ҳаво жангида инсон хатти-ҳаракатининг физио-биологик ва неврологик хусусиятларига тааллуқли эди.\nТории махсус ясалган самолёт макетларига тажриба учун сақланаётган сичқон ва қуёнларни жойлаштириб, бу макетларни тўхтовсиз равишда сиртмоқсимон доира ясаб учишга мажбур қиларди. Шубҳасиз, унинг ўзи ҳам аэродромга қатнар ва қирувчи самолётларда парвоз қиларди. Ёши ўзидан анча катта бўлган ҳарбий ҳаво кучлари офицерининг елкасига генералларга хос равишда уриб-уриб қўяркан, дерди:\n– Сен билан менинг ўша сичқонлардан фарқимиз йўқ, оғайни…\nҲар йили мунтазам ўтказиладиган ҳаво ҳужумига қарши мудофаа машғулотлари яқинлашиб келар, табиийки, ғарбий қўмондонлик Ториига тадқиқотини тезроқ тугатишини қисталанг қиларди. Шу сабабли у махфий ҳудудлардан бирида жойлашган тажрибахонада кечасию кундузи тинмай иш олиб бормоқда эди.\nМашғулотлар тугагач, унга чет элга йўлланма ваъда қилишган эди. У Оврупода биринчи жаҳон уруши даврида ҳандақлардаги физиологик шарт-шароитлар, аскарларнинг ҳулқ-атвори, руҳияти таъсирига алоқадор муаммоларни ўрганмоқчи эди. Уйқусизлик, тунги диққатчилик профессорни толиқтириб қўйганди. У хавфсизлик қоидаларига риоя қилиш зарурлигини унутганди.\nЎша куни Сакико тажрибахонага одатдагидан эртароқ келди. Чой дамлаш мақсадида сув қайнатгани газ плитасини ёқди. Профессор эса шу пайт плита ёнида туриб тунука идишдаги спиртни шиша идишга қуя бошлаганди. Бирдан спирт лоп этиб аланга олди-ю, тунука идиш портлаб кетди…\nАвжи ёз маҳали касалхоналар болалар билан тўлиб-тошади. Ота-оналар таътил ойидан фойдаланиб, сурункали дардга мубтало бўлган болаларини муолажа қилиш пайига тушадилар. Томоқ безларини олдирувчи ҳамда “ширинча” билан оғриган болалар кўп бўлади. Таажжубланарлиси, буларнинг кўпчилигини қизлар ташкил этади.\nҲозирги замон япон миллатига хос маъсум, жиддий, нозик-ниҳол қизчалар йўлакларида жуфт-жуфт бўлиб сайр қилиб юрадилар.\nБу нимжон қизчалар касалхона муҳитига ўзгача тус-тароват бағишлаб, ўзидан алланечук нур таратаётгандек туюларди. Бу ўсмирлардан атрофга қандайдир оғир хушбўй ҳид таралар эди. Улар бирпасда ўзаро тил топишиб, шаҳарлик ойимтиллалардан бўлак ҳеч кимни давраларига қўймасди.\nБодомча безини олиб ташлаш осон эди, бироқ операциядан кейин жароҳат ўрни битиши учун томоққа муз солинган резина халта боғлаб қўйиларди. Худди аслзода хонимлар марваридларини ўйнагани каби улар ҳам халтачаларининг бўшашиб осилиб қолган боғичини ўйнаганча катталарнинг кулгусини қистатиб, бир-бирларига: “Қара, қандай бежирим-а?” – деб қўйишарди.\nБу шаҳар болалари орасида йўл-йўл кўйлак-иштон кийиш расм бўлган чоғи. Оддий бўз халат кийишдан улар ор қилишарди; кимники пижамаси бўлмаса, у ўзини бечораҳол ва ғариб сезарди. Шунинг учун касалхонага келган кунининг эртасига ёки индинига ҳаммаси пижама кийиб пўрим бўлиб оларди.\nУлар маълум соатларда жуфт-жуфт бўлиб музқаймоқ егани емакхонага боришарди.\nКасалхонада яқин уч ойдан бери кўтара савдо қилувчи ўрмонфуруш ётарди, йиринг боғлаган шиш унинг ёноғини шунчалик ўйиб юборган эдики, азбаройи юз суяклари очилиб қолганди. Япончасига жиҳозланган қўшни палатада томоқ безлари олиб ташланган тўрт нафар нимжон қизча ётарди. Қулоқ, томоқ ва бурун касалликлари бўлимида жой йўқлиги сабабли уларни вақтинчалик шу ерга ётқизишга тўғри келганди.\nҲар куни ўрмонфурушнинг сон-саноқсиз қариндош-уруғлари ёғилиб келарди. Улар ўртасида мерос учун кураш борарди. Бемор бефарзанд эди, қариндошлари хотинига эмас, балки ўз ака-укаларига тегишли улушни ажратиб, бутун меросни жиянига қолдириши учун уни ҳол-жонига қўймасдилар. Шу сабабдан Худонинг берган куни касалхонага келишар ва иложи борича беморнинг хотинини ғийбат қилишар, ҳатто қуруқ туҳматдан ҳам тойишмасди. Васиятномани ўз фойдаларига мувофиқ ёзиб қолдириши учун беморни кўндириш йўлида барча ҳийла-найрангни ишга солардилар.\nЛекин беморнинг ҳали ҳаётдан умиди бор эди.\nОчиғини айтганда, рафиқасининг ҳам васиятномани ўз номига ёздириб олишга эришиш учун астойдил куюнишдан бўлак иложи қолмаганди. Табиийки, бу ҳақди у эрига очиқ айтолмасди.\nҚариндошларининг туҳмат-бўҳтонларига учган ўрмонфуруш хотинини куракда турмайдиган сўзлар билан сўкар, бироқ ўша заҳоти ҳаммага даҳмаза бўлиб қолганидан нолир ва унинг қўлларини меҳрибонлик билан силаб-сийпашга тушар, бироқ у яна қовоғини уюб оларди.\nҚўшни хонада касал боқувчи аёллар жойлашган бўлиб, ҳар кеча уларга ўрмонфуруш хотинининг ўксиб-ўксиб йиғлагани эшитиларди.\nКундузлари палатада ўтириб сиқилиб кетганда ўрмонфурушнинг хотини йўлакка чиқиб, у ёқ-бу ёққа юрар, ювиниш хонасига, кирхонага бош суқар ва ўша ерда беморни боқиш учун қариндошлари ёллаган ҳамширалар билан ҳасратлашарди.\nЭллик яшар фариштали хоним бошини хиёл ёнга эгиб, беозоргина кулиб гапирарди:\n– Озгина тежайман, деган хаёлда дастлаб касалхонага трамвайда қатнаб юрдим. Бекор қилган эканман, менга барибир ҳеч нарса тегмас экан, бировнинг пулини тежашимдан нима фойда? Энди ўлсам ҳам трамвайда юрмайман. Йигирма йил бир тийин ортиқча сарф қилишдан андиша қилиб келдим, тежайвердим, тежайвердим, мана оқибати. Ҳеч вақосиз чапак чалиб қолавераман, шекилли. Алам қилмайдими?!.\nЁшлигида у бениҳоя чиройли бўлган бўлса керак. Бироқ, ҳозир ўзининг ҳусн-таровати билан мақтанолмасди, шу важдан юраги ўртанар, лекин минг қилганда ҳам бир замонлардаги ҳуснини ифтихор билан эслар, буларнинг бари ўзини сипо ва эркин тутишида ҳам сезилар ва ҳамшираларни ийдириб юборарди.\n– Лекин, хоним, – дейишарди улар, – бировнинг қўлига қарам бўлиб яшамаслигингиз учун эрингиз бирон нарса қолдирар, ўлдими?\n– Кўзим етмаяпти, – дея хира пашшани ҳайдаб туриб жавоб қиларди ўрмонфурушнинг хотини. Дераза ортидаги кечки осмон фонида қорайиб кўринаётган теракларнинг уч-учларига разм солиб қараркан, у яшириқча жамғариб қўйган пуллари туғадиган даромадга яшай олиш-олмаслигини хаёлида ҳисоблаб чиқди.\n– Уч ойдан бери шу ердаман, – деди у нафасини ростлаб. – Кир юваман, деб шундай тураверсанг, оёқда оёқ қоладими?\n– Гапингиз тўғри, хоним, – деб гап қўшарди касал боқувчи аёллар. – Кўпчилик бир ойдан ортиқ чидолмайди, келмасидан кетиш пайига тушади… Сиз сабрли экансиз, чидаяпсиз, лекин озиб-тўзиб кетаяпсиз…\n– Мен эримдан аввал ўламан, шекилли.\n– Қўйсангиз-чи, хоним. Нима кераги бор бунақа гапларни, бекорга бундай деяпсиз… Ёшсиз ҳали…\n– Сиз шундай деб ўйлайсизми? – Ўрмонфурушнинг хотини кулимсиради. – Ким билсин, сиз ҳақдирсиз балки… – Аёлнинг кўзлари остида яшил-қора доғлар бор эди. Унинг ўзи ҳам бедаво дардга мубтало бўлганга ўхшарди.\n– Биласизми, – дея сўзида давом этди у, – ҳозир касалхонада болалар кўп. Иккита боланинг ота-онаси бадавлат одамлар экан, фарзандларига тарбиячи бўлмайсизми, дейишяпти. Астойдил таклиф этишяпти. Бу гап, илтимос, орамизда қолсин…\n– Наҳот шу рост бўлса?\nКасал боқувчилар чайилган кирни сиқа туриб ҳақиқатдан шундай фойдали иш борми ёки бизни лақиллатяптими, дегандек ажабланиб аёлга тикилиб қолишди.\nПрофессор Ториининг пайдо бўлиши касалхонадаги зерикарли ҳаётга шаҳарлик рамақижон қизчаларнинг ёғилиб келишидан ҳам кўпроқ жонланиш ато этганди.\nБеморларнинг у билан қизиқиши учун кеча-ю кундуз тўхтамаётган дод-фарёди кифоя эди. Бундан ташқари унинг палатаси ёнидан келиб-кетувчилар – дам ҳарбийлар, дам спортчиларнинг кети узилмасди. Баъзида улар шундай кўпаярдики, азбаройи йўлакдан ўтиб бўлмай қоларди.\nКунлар бениҳоя исиб кетганди, хоналарнинг эшик-деразалари ланг очиб юборилганидан ҳамширалар келиб-кетиб турган машҳур спортчиларнинг исми шарифини ортидан эшитиб ҳайратдан ёқасини ушласа, қизчалар олифта офицерлар ортидан гала-гала бўлиб эргашиб юришарди.\nПрофессор қайтиб ўзига келмади, у ҳамиша алаҳлаб ётар, фақат аҳён-аҳён инграр ёки бир балолар деб ғўнғиллар эди. У тинмай қайт қилар, қон аралаш ичи суриб азоб чекарди. У кўпинча беҳуш ётар, нафас олиши тобора оғирлашиб, ҳаёти қил устида турарди.\nБеморлар бора-бора профессорнинг аҳволига қизиқмай қўйишди. Уларнинг эътиборини ўз-ўзидан яшаб кетиши муқаррар бўлган Сакико жалб этди.\nПрофессор ўттиз беш ёшга чиққанига қарамай, ҳануз бўйдоқ эди. Касалхона аҳли бу соҳибжамол ассистент қиз унинг қаллиғи эдими, хушторими, ҳаммадан бурун шуни билгиси келарди.\nПрофессорнинг тақдирига Сакико нечоғлик қайғураётганидан бохабар бўлиш учун ҳаммалари унинг палатасига ўғринча мўралашарди. Бу сулув қизга ҳамма, албатта, ачинарди, чунки унинг ёнғинда ўлиб кетишига оз қолди, касалхонага оёқ-қўллари куйган аҳволда ётқизилди. Бироқ, шу билан бирга унинг ёш профессор билан ўзаро муносабати уларни беҳад қизиқтирарди. Улар буни қизнинг кайфияти орқали билишга уринардилар. Эртасигаёқ Сакикони кўргани тўрт-беш нафар дугонаси келди, улар йўлакка қараган дераза билан эшикка гулдор парда тутиб қўйдилар.\nКимдир Сакиконинг мафтункор овози бор, ажойиб қўшиқ айтаркан, деган миш-миш гап тарқатди.\nҚарама-қарши палатада қирқ кундан бери қовуғига тош келган бир мўйсафид азоб чекиб ётарди. Бу аллазамонлар ясаган буюмлари билан донг таратган машҳур темирчилик устахонасининг хўжайини эди. Олти йил муқаддам жинсий безлари катталашиб, унга азоб бера бошлаган эди. Мана шу даврда сийдик пуфагида тош йиғилган экан. Энди биттамас, иккитамас, бутун сийдик пуфаги тўла тош эди. Операция ёрдам боролмас, афтидан эскича даволаш усулларидан ҳам наф йўқ эди.\nТемирчининг касал эрини боқавериб кўникиб кетган қари хотини навбатчи ёш врач унинг сийдик йўлига найча суқиб, кейин дам-бадам турли-туман темир ва резина найчалар ёрдамида қайта суғуриб олаётганини норозилик билан кузатиб ўтирарди. Ҳозир қайси бирини қўллаш лозимлигини врач у билан маслаҳат қилиши шарт эди.\nЧол кун бўйи мудраб ётар, кечаси эса оғриқдан шикоят қила бошларди.\n– Менга қара, чол, – дерди кампир, – бунақа азобдан кўра тинчгина оёқ узатган маъқул эмасми?\n– Нимасини айтасан, – деб жавоб берарди чол.\n– Йўқ, шошмаслик керак, – дерди кампир. – Яшашга нима етсин.\n– Тўғри айтасан, – дерди бунга жавобан чол.\nНари-бери елпиғич билан елпиниб ўтирган чол-кампирнинг гапларини эшитиб ҳамшира кулиб юборишдан ўзини аранг тиярди.\nЧол етмиш икки яшар, кампир эса олтмиш саккизга чиққан эди.\n– Менга қара, чол, – давом этарди кампир. – Бу ерга бугун олиб келишган ёшларнинг аҳволидан хабаринг борми?\n– Йигит жуда қийналяпти, аҳволи оғир, ана кетди-мана кетди бўлиб ётибди. Қиз эса ҳеч гап бўлмагандек қўшиқ айтяпти. Бирам хушовоз эканки! – Пинакка кетган чол жавоб қилмади.\nОфтобнинг тикка тушаётган нурлари ёритган дераза токчасида қанотларини порт-порт қилиб каптарлар гувиллашарди.\n– Қизчалар нега ҳе йўқ-бе йўқ бирдан ўзларига оро бериб қолишибди?! Худди товусдек товланиб коридорда юришларини-чи.\n– Ҳм… қўявер…\n– Ҳадеб ухлайверма, чол! Кундузи обдон уйқуга тўйиб оласан-да, кечаси уйқум келмаяпти, деб яна зорланасан.\n– Ухлаётганим йўқ, кўзимга чироқ тушиб очирмаяпти.\n– Сен ўз уйингда жон беришни истардинг, тўғрими?\n– Ўғлимиз бўлса, аввал шу ердаги дўхтирларга иложи борича қаратиб даволатаман, то касалхонадагилар нимаики қўлимиздан келса, қилиб кўрдик, бундан ортиқ ҳеч нарса қилолмаймиз, демагунича уй тугул остонага йўлатмайман, деяпти. Бемеҳр чиқди ўғлимиз. Сен нима дейсан, билмадим-у, пешона тери билан топган-тутганингни унга қолдирмоқчи бўлаяпсан тағин, менимча, у бунга арзимайди…\n– Қўявер, ўйлаб кўрамиз ҳали, – деди чол кўзларини юма туриб.\n– Бугун тушда бу ердаги амбулаторияга бориб эсим оғиб қолди. Кўрмаям, куймаям дедим. Аёллар маслаҳатхонасидан бирма-бир қизчалар чиқиб келяпти, дегин, ҳали она сути оғзидан кетмаган-ку, ҳаммаси қорнини дўппайтириб олибди. Лоақал биттаси уялса-чи?! Қаерда! Замон ўзгариб кетганини қара!\nУнинг гапига жавобан оҳиста хуррак товуши эшитилди.\nКампир ўрнидан туриб, дераза олдига борди-да, ҳовлида юрган каптарларга нон увоқларини ташлай бошлади.\nЭртасига эрталаб ўрмонфуруш ўз одатига хилоф равишда каравотда чордана қуриб ўтирар ва рўпарасида ранги қув ўчган кўйи қўл қовуштириб турган ишбошиси билан хизматчиларга хўмраяр, телбалардек болдиридаги жунларини юлар эди.\nМаълум бўлишича, тунов куни ярим кечаси унинг тахта омборига ўт кетган экан.\n– Минг лаънат, – деди у лаблари пир-пир учиб, унинг бинт билан ўраб ташланган юзи кўринмасди. – Анави куйиб кетган кимсаларни олиб келишганда кўнглим бу ёмон аломатлигини сезганди. Мана, омборга ўт кетибди. Аммо улардан бири бугун кечасиёқ нариги дунёга равона бўлади!\nМерос талашиш оқибатида омборга ўт қўйишганмикин, деган шубҳада полиция ўрмонфурушнинг умр йўлдоши билан қариндош-уруғларини маҳкамага сўроқ қилгани чақирди.\nХизматчилар хавотир ичида кўз уриштириб олишди, худди шу лаҳзада дафъатан Сакиконинг қўшиғи эшитилди. У оҳиста куйларди, аммо ўктам ва ширали овозида ҳаётнинг чинакам шодиёнаси ошкора янграрди.\nҲамшира чироқларни ўраб қўйиш учун палатама-палата юриб, қора лахтак тарқатди. Касалхонанинг ишчиси нарвон кўтариб олганча, йўлакдаги чироқларни ўраб чиқди.\nҲали туш пайтидаёқ портлашлар ва отишмалар бошланган, сиреналар чинқирарди. Ҳаво ҳужумига қарши мудофаа машқлари ўтказиладиган кун эди бугун.\nЧироқларни ўраш шартлигидан ташқари, уларни полга қадар тушириб қўйиш даркор эди, шу сабабдан палаталар қоп-қоронғи бўлиб қолди.\nИчкари ҳовлидан ёруғлик билан чалғитиш учун берилаётган буйруқ товушлари эшитиларди.\nКўп ўтмай ойсиз самода самолётлар ғўнғиллай бошлади. Самолётларни жисмоний тайёргарлиги профессор Тории тадқиқотининг мавзуси бўлган учувчилар бошқарардилар.\nКасалхонанинг зим-зиё йўлагида бамисли ажал элчиларидек қора шарпалар қимир этмай саф тортиб туришарди. Профессорнинг палатасида унинг дока билан ўраб ташланган кўкси оқариб кўринарди, холос. У оғир-оғир нафас олар, кўксидан қандайдир ваҳший парранданинг ваҳимали какиллашига ўхшаган хириллаш отилиб чиқарди.\nВрач қаламнусха чўнтак фонарчасини олди-да, беморнинг юзини ёритиб, унинг кўз қорачиқларига разм солди. Профессор у ёнбошидан-бу ёнбошига ўгирилиш учун чиранар ва атрофини қуршаб олган зулмат пардасини тилка-пора қилмоқчидек бир талваса ичида қўллари билан човут соларди.\n– Чироқни ёқинглар, – дея шивирлади беморнинг бош томонида ўтирган одам. – Ҳеч бўлмаса ёруғликда жон берсин.\n– Хўп бўлади, жаноб олийлари! Лекин қандай бўларкин?\n– Ҳар қандай жавобгарликни ўз зиммамга оламан.\nКичик офицер чироққа ўраб қўйилган қора латтани ечди. Илкис палата яна кундузгидек ёришган маҳал профессор Тории ўзини орқага ташлади-ю, жони узилди.\nОдмигина миллий кийим кийган генерал ўрнидан туриб, яна чироқни қора латта билан ўраб қўйди.\nКуп ўтмай профессорнинг жасадини зим-зиё йўлак бўйлаб олиб кетишди.\nТокиони бошдан-оёқ зулмат қоплаган эди.\n“Ширинча” билан оғриган ёш “хонимча”лар осуда уйқуга кетганди. Фақат темирчининг хотини эри билан эзмаланиб ўтирарди.\n– Уйни жудаям соғиндинг шекилли, чол? Шуям ишми, касалхонага ўз оёғинг билан келиб, қазо қилсанг-да, уйга мурданг борса?!\n– Нимасини айтасан.\n– Анови профессор ҳаммани безор қилиб юборганди. Энди дод-вой қиладиган сен қолдинг.\n– Ҳа. Қандай гўзал қизни ташлаб кетганини кўрсанг эди!\n– Болалари бор эканми?\n– Қаёқда. У профессорнинг хотини эмас, маъшуқаси экан.\nЎрмонфуруш дами ичига тушиб мурдани кузатиб қолди.\n– Лекин дафн этиш маросимини асъасаю дабдаба билан ўтказсалар керак, – деди хотини, бироқ ўрмонфуруш жавоб бермади.\nСакико ҳамширанинг елкасига таяниб остонагача ҳаккалаб борди.\nПрофессорнинг жасади солинган замбил ёнига етиб келганида чинқириб юборди:\nҲамшира ишора қилиб, замбилни тўхтатди.\nСакико, баайни марҳум билан видолашаётгандек қўлларини салгина олдинга узатди ва ўша заҳоти замбилкашларга:\n– Миннатдорман, кетаверинглар, – деди.\nСўнгра у ҳамширанинг елкасига юзини босиб илтимос қилди:\n– Энди ўрнимга бориб олай, ёрдам бериб юборинг.\nБироздан кейин эса қўшиб қўйди:\n– Ёш боладек талатайиб кетибман. Ҳолбуки, энди ўзим юра оламан…\nСакико профессор билан ораларида бўлиб ўтган бир суҳбатни эслади. Профессор яқин орада мени чет элга юборадилар, сени ўзим билан олиб кетаман, агар бирга кетсак, ўша ерда қўшиқ айтишни ўрганасан, ўша ерда – бегона юртда албатта турмуш қурамиз, деган эди.\nСакико шуни эслади-ю, дафъатан, нима учундир: “Италия ҳақида қўшиқ”ни айта бошлади.\nУ куйлар эди-ю, шашқатор кўз ёшлари юзини ювиб оқарди, унинг кўз ёшлари тирқираб оққан сари овози шунчалар мусаффо, шунчалар пурғам ва қўнғироқдек янграб борарди.\nКейинги → Кейинги: Евгений Евтушенко. Оқ қорлар


Нурмат Отабеков: Ўзбекистонда Covid-19нинг енгил шакли билан касалланганларни уйда даволаш назарда тутилмаган Ўзбекистон янгиликлари\nНурмат Отабеков: Ўзбекистонда Covid-19нинг енгил шакли билан касалланганларни уйда даволаш назарда тутилмаган\n17 June 2020, 19:26\nЎзбекистон, Тошкент – Batafsil.uz ЯА. Нурмат Отабеков бугунги кунда Ўзбекистонда Covid-19нинг енгил шакли билан касалланганларни уйда даволаш назарда тутилмаганлигини эслатиб ўтди. Бундай амалиётни жорий этиш таклифи сешанба куни Шавкат Мирзиёев раислигида ўтказилган йиғилишда илгари сурилди. Бу ҳақида мухбиримиз маълум қилмоқда.\nОАВ маълум қилишича, Президент коронавирус билан боғлиқ вазият тобора мураккаблашиб бораётганини таъкидлаб, коронавирус инфекциясига чалиниш аломатсиз ёки енгил шаклда ўтаётган беморларни уй шароитида даволанишга ўтказишни топширган. Шу ўринда беморлар шифокорлар назорати остида бўлиши керак.\nБугун Вазирлар Маҳкамаси ҳузуридаги Давлат санитария-эпидемиология осойишталик инспекцияси бошлиғи, Республика Бош санитария инспектори Нурмат Отабеков O’zbekiston 24 телеканали орқали чиқиш қилиб, касаллик юқтирганларнинг 80 фоизида учрайдиган коронавирус инфекциясининг енгил шакли касалхонада мажбурий даволанишни талаб қиладими, деган саволга жавоб берди.\nОтабековнинг таъкидлашича, Жаҳон соғлиқни сақлаш ташкилоти тавсия этган протоколга кўра, коронавирус инфекцияси бўлган беморлар стационар шароитда даволанишлари шарт. Ўзбекистонда Covid-19 инфекцияси аниқланган барча беморлар касалхонага ётқизилиб, керакли даволанишни оладилар.\nБош санитария инспекторининг сўзларига кўра, касалликнинг мақбул кечиши унинг босқичи ва даволанишни бошлаш вақтига боғлиқ. Агар беморларни эрта босқичда аниқлаш ва касалхонага ётқизиш мумкин бўлса, унда даволаниш самараси юқори бўлади. Бундан ташқари, ҳар қандай вақтда касалликнинг енгил шакли ўртача оғир даражага айланиши мумкин. Асоратлар пневмония ёки юрак-қон томир ва нафас олиш тизимларининг бузилиши шаклида ҳам бўлиши мумкин.\nШунинг учун амалдаги протоколга биноан, республикада даволаш фақат стационар шароитларда амалга оширилади.\nНурмат Отабековнинг айтишича, ҳозирда соғайган беморларни реабилитация қилиш амалиётига ўзгаришлар киритилмоқда. Агар касаллик енгил шаклда кечган бўлса, бундай беморлар касалхонадан кейин уйларига боришлари мумкин. Касалликнинг оғир ҳолатларида бемор даволаниб чиққандан кейин ҳам яна 14 кун реабилитация марказида кузатув остида бўлади.